c: application/epub+zip

text:
Saray Karga
© 2014 Watch Tower Bible and Tract Society of Pennsylvania.
Igalang so Kristo, say Maglorian Ari!
PAHINA 3 • KANSIONEN: 99, 107
Manliket ed Pankasal na Kordero!
PAHINA 8 • KANSIONEN: 109, 100
Si Jehova—Say Manangitarya tan Manangiliktar Tayo
PAHINA 16 • KANSIONEN: 60, 51
Si Jehova—Say Sankaapitan ya Kaaro Tayo
PAHINA 21 • KANSIONEN: 91, 63
▪ Igalang so Kristo, say Maglorian Ari!
▪ Manliket ed Pankasal na Kordero!
Ibalkes na Mesianikon Ari ya si Jesu-Kristo so espada to tan taloen to ray kalaban to. Kayari panalo to, ikasal toy magangganan nobya to ya wala ray kaiba ton mamarikit. Sarayan ebento et adeskribe diad koma 45 ya Salmo. Amtaen no akin ya importante iratan ed sika.
▪ Si Jehova—Say Manangitarya tan Manangiliktar Tayo
▪ Si Jehova—Say Sankaapitan ya Kaaro Tayo
Panon tayon mas napabli si Jehova bilang Ama tayod tawen? Ontulong irayan artikulo pian lalon ombiskeg so relasyon tayod si Jehova bilang say Manangitarya, Manangiliktar, tan sankaapitan ya Kaaro tayo. Pakiwasen da itayo met ya tulongan so arum a mangigalang ed sikato.
13 Atumangan so Balo ya Taga Zarepat Lapud Pananisia To
26 Tepetepet na Saray Manbabasa
28 Onnengneng ed “Karakpan nen Jehova”
APIS: Sayan matoon plasa (Michaelerplatz) ed Vienna et balibalin lugar pian ipulong so mensahe na Biblia. Nanengneng tayo so sister ya manpupulong ed Chinese tan iyoopresi to so libron Anto so Peteg ya Ibabangat na Biblia?
20,923
2,201
10,987
Diad Vienna, say maong a balita na Panarian et nipupulong ed 25 a lenguahe
‘Dia ed kabelatan mo et ombulaslas ka.’—SAL. 45:4.
1, 2. Akin et nepeg ya interesado itayo ed Salmo 45?
MIGUERRA so sakey ya maglorian ari nisengeg ed katuaan tan inkatunong tan taloen to ray kalaban to. Kayari sigpot ya panalo to, ikasal toy magangganan nobya to. Sayan ari et nodnonoten tan itandoro na amin ya onsabin henerasyon. Atan so manunan tema na Salmo 45.
2 Balet say koma 45 ya Salmo et aliwa labat ya balibalin istorya ya maliket so sampot to. Importante ed sikatayo iray ebento ya adeskribe ditan ta apektaen day mismon bilay tayo natan, tan say arapen tayo. Aralen tayo sirin ya maong iyan salmo.
3, 4. (a) Anton “maong a pamaakaran” so insulat na salmista, tan antoy epekto na satan ed puso tayo? (b) Akin ya nibagan ‘saray sasalitaen tayo et nipaakar ed ari,’ tan panon ya nagmaliw a singa panagsulat so dila tayo?
3 Basaen so Salmo 45:1. Walay “maong a pamaakaran” nipaakar ed sakey ya ari ya anenyeg ed puso na salmista kanian ‘manleppua’ itan. Say Hebreon salita ya nipatalos a ‘manleppua’ et mankabaliksay “manbabwak,” odino “manlelwag.” Aliling to et manlelwag so puso na salmista lapud ligsa tan say dila to et nagmaliw ya singa “pluma” o panagsulat.
4 Sikatayo ey? Say maong a balita na Mesianikon Panarian et “maong a pamaakaran” ya manetenyeg ed puso tayo. Say mensahe na Panarian et lalon nagmaliw ya “maong” nen 1914. Manlapu lad saman, satan ya mensahe et aliwa lan nipaakar ed onsabin Panarian noagta nipaakar ed tuan gobierno ya manuuley la natan ed tawen. Saya so “maong a balita na panarian” ya ipupulong tayod “interon dalin bilang pantasi ed amin a nasyones.” (Mat. 24:14) Kasin ‘manleppua’ so kapusoan tayo lapud mensahe na Panarian? Kasin maseseg tayon ipupulong so maong a balita na Panarian? Singa say salmista, ‘saray sasalitaen tayo et nipaakar ed ari’—say Ari tayon si Jesu-Kristo. Sikato so iyaabawag tayon nitronon Ari na Mesianikon Panarian. Ontan met, iimbitaan tayo so amin—saray manuley tan saray uuleyan da—ya manpasakop ed uley to. (Sal. 2:1, 2, 4-12) Tan say dila tayo et nagmaliw ya singa panagsulat ta uusaren tayon maong so Biblia diad panagpulong.
Maliket tayon iyaabawag so maong a balita nipaakar ed Ari tayo, si Jesu-Kristo
5. (a) Anto ray rason akin et nibagan guapo si Jesus? (b) Akin a nibagan ‘nikalbo so grasya manlapud bibil na Ari,’ tan panon tayon naalig so alimbawa to?
5 Basaen so Salmo 45:2. Dagdaiset labat so ibabagay Kasulatan nipaakar ed itsura nen Jesus. Seguradon sikatoy “marakdakep” o guapo ta perpekto. Balet, say manunan rason ya sikatoy nibagan guapo et lapud matoor ed si Jehova tan agbalot sinmaew so integridad to. Ontan met, impulong nen Jesus so mensahe na Panarian diad “makapasagyat” a paraan. (Luc. 4:22; Juan 7:46) Kasin gagawaen tayoy anggaay nayarian tayon aligey alimbawa to diad panagpulong, tan manguusar tayo ray salitan mamakiwas ed puso na totoo?—Col. 4:6.
6. Panon ya si Jesus et benendisyonan nen Jehova “lawas”?
6 Lapud interon puson debosyon nen Jesus, sikatoy benendisyonan nen Jehova legan na ministeryo to diad dalin tan tinumangan To kayari impangisakripisyo tod bilay to. Insulat nen apostol Pablo: “Sanen [si Jesus et] walad kipapasen na sakey a too, sikatoy nampaabeba tan nagmaliw a matulok anggad ipapatey, on, ipapatey ed panamairapan a kiew. Lapud saya met, sikatoy intandoro na Dios ed mas atagey a posisyon tan maaron inikdan to na ngaran ya atagey nen say arum niran ngaran, ta pian diad ngaran nen Jesus so talimukoran na amin na saramay walad tawen tan saramay walad dalin tan saramay walad dalem na dalin, tan bidbiren na amin a si Jesu-Kristo so Katawan diad kigloriaan na Dios ya Ama tayo.” (Fil. 2:8-11) Si Jesus et benendisyonan nen Jehova “lawas” sanen sikatoy pinaoli to diad imortal a bilay.—Roma 6:9.
7. Diad anto ran paraan ya say impanlana na Dios ed si Jesus et mas niyatagey nen ‘saray kaiba’ to?
7 Basaen so Salmo 45:6, 7. Inad-aron maong nen Jesus so inkatunong tan kabusol toy antokaman ya agmamapagalang ed Ama to, kanian sikato so nilanaan nen Jehova bilang Ari na Mesianikon Panarian. Si Jesus et nilanaan na “larak na inkaliket” tan mas ‘niyatagey nen saray kaiba to,’ saray ari na Juda ya nanlapud poli nen David. Akin et ontay nibaga tayo? Unona, si Jehova a mismo so nanlana ed si Jesus. Sakey ni, sikatoy nilanaan nen Jehova bilang Ari tan Atagey a Saserdote. (Sal. 2:2; Heb. 5:5, 6) Ontan met, si Jesus et nilanaan na masanton espiritu, tan say uley to et aliwan diad dalin noagta diad tawen.
8. Akin et nibagan legal so autoridad nen Jesus, tan akin ya segurado tayon matunong so panarian to?
8 Introno nen Jehova so Anak to bilang Mesianikon Ari ed tawen nen 1914. ‘Say setro na panarian to et sakey a maptek a setro,’ kanian segurado ya matunong tan patas so uley to. Legal so autoridad ya walad sikato ta si Jehova so angiletneg na panarian to. Ontan met, say trono nen Jesus et mansiansia ed “ando lan ando.” Agta maliket kan manlingkor ed si Jehova tan ed makapanyarin Ari ya pinili to?
9, 10. (a) Kapigan imbalkes na Kristo so espada to, tan panon to itan ya inusar a tampol? (b) Panon nin usaren na Kristo so espada to?
9 Basaen so Salmo 45:3. Ingganggan nen Jehova so Ari ya ‘ibalkes so espada to ed awak to.’ On, inikdan toy autoridad si Jesus ya miguerra ed amin ya onsusumpad soberanya na Dios tan ipaakseb so panangukom Tod sikara. (Sal. 110:2) Lapud say Kristo et agnatalon Sundalon-Ari, sikatoy tinawag ya ‘makapanyari.’ Imbalkes toy espada to nen 1914 tan tinalo toy Satanas tan saray demonyo, tan imbasileng to rad dalin.—Apo. 12:7-9.
10 Gapo ni labat itan na panalo na Ari. ‘Sumpalen to ni panatalo to.’ (Apo. 6:2) Kaukolan nin ipaakseb so panangukom nen Jehova ed amin ya kabiangan na sistema nen Satanas diad dalin, tan kaukolan ya ekalen so impluensya nen Satanas tan saray demonyo to. Say unonan naderal et say Makapanyarin Babilonia, say sankamundoan ya empiryo na palson relihyon. Usaren nen Jehova iray lider na politika pian deralen iyan mauges a “balangkantis.” (Apo. 17:16, 17) Kayari to, isublay na Sundalon-Ari ya deralen so politikal ya sistema nen Satanas. Insan lad satan sumpalen na Kristo, say tinawag ya “anghel na kaaralman,” so panatalo to diad pangibasileng tod si Satanas tan saray demonyo to diad kaaralman. (Apo. 9:1, 11; 20:1-3) Nengnengen tayo no panon ya impropesiya na Salmo 45 irayan maaksion ya ebento.
11. Panon ya miguerra so Kristo “nisengeg ed katuaan”?
11 Basaen so Salmo 45:4. Say piguerra na Sundalon-Ari et aliwan pian manamsam na teritorya tan pairapen iray totoo. Matunong tan maabig so gagala to. Sikatoy miguerra “nisengeg ed katuaan tan kauyamoan tan inkatunong.” Say sankamanunaan ya katuaan a kaukolan ton idepensa et say inkasoberano nen Jehova. Nen nanrebelde si Satanas, kinuestion toy kanepegan nen Jehova a manuley. Manlapu lad saman, kukuestionen met la itan na saray demonyo tan totoo. Sinmabi lay panaon ya miguerra so nilanaan ya Ari nen Jehova pian maminpinsan ton paneknekan so katuaan ya si Jehova so makanepegan ya manuley.
12. Panon ya miguerra so Ari ‘nisengeg ed kauyamoan’?
12 Miguerra met so Ari ‘nisengeg ed kauyamoan.’ Bilang say bogbogtong ya Anak na Dios, sikatoy marakep ya alimbawa na inkamapaabeba tan matoor ya panagpasakop ed inkasoberano na Ama to. (Isa. 50:4, 5; Juan 5:19) Amin ya matoor a sakop na Ari et ontutumbok ed alimbawa to tan mapaabeban manpapasakop ed soberanya nen Jehova diad amin a bengatla. Sikara labat so naabuloyan ya manbilay diad balon mundo na Dios.—Zac. 14:16, 17.
13. Panon ya makpel a miguerra so Kristo ‘nisengeg ed inkatunong’?
13 Makpel met a miguerra so Kristo ‘nisengeg ed inkatunong.’ Say inkatunong ya idedepensa na Ari et say “inkatunong na Dios”—saray estandarte nen Jehova ed no antoy duga tan aliwa. (Roma 3:21; Deu. 32:4) Oniay impropesiya nen Isaias nipaakar ed Arin Jesu-Kristo: “Sakey ya Ari so man-ari naani ed kaptekan.” (Isa. 32:1) Say uley nen Jesus so mangipagamor na insipan ya “balon katawenan” tan “balon dalin,” a ditan et “manayam so inkatunong.” (2 Ped. 3:13) Amin ya manayam ed satan a balon mundo et kaukolan ya ontulok ed saray estandarte nen Jehova.—Isa. 11:1-5.
14. Panon ya say kawanan a lima na Kristo et manggawa na ‘saray bengatlan makapakebbiew’? (Nengnengen so litratod gapo na sayan artikulo.)
14 Akabalkes lay espada ed awak na Ari. (Sal. 45:3) Balet onsabi panaon ya usaren to la itan ya espada panamegley na kawanan a lima to. Impropesiya na salmista: “Say limam a kawanan ibangat to ka ed saray bengatla a makakebbiew.” (Sal. 45:4) Sano miguerra lay Jesus diad Armagedon pian ipaakseb so panangukom nen Jehova, sikatoy manggawa na ‘saray bengatlan makapakebbiew’ ed saray kalaban to. Agtayo amta no antoy usaren ton paraan diad paneral tod sistema nen Satanas. Balet seguradon pansengegan itan na takot ed puso na saray totoon agtinmulok ed pasakbay na Dios tan agnampasakop ed uley na Kristo. (Basaen so Salmo 2:11, 12.) Diad samay propesiya nen Jesus nipaakar ed panaon na anggaan, imbaga ton saray totoo et “onkapuy lapud takot tan pantatalaran da ed saray nagawa diad dalin; lapud nayegyeg iray pakayari na katawenan.” Inyarum to: “Insan nanengneng da so Anak na too ya onsasabi a walad sakey a lurem tekep na pakapanyari tan baleg a gloria.”—Luc. 21:26, 27.
15, 16. Siopa ray kaibad ‘saray armada’ ya milad Kristo diad guerra?
15 No nipaakar ed pangiyanunsio ed isabi na Ari “tekep na pakapanyari tan baleg a gloria” pian ipaakseb so panangukom, oniay nabasad libro na Apocalipsis: “Anengneng kon alukasan so tawen, tan nia! sakey ya amputin kabayo. Tan samay akakabayo ed satan et tatawagen a Matoor tan Matua, tan sikato so mangukom tan milaban unong ed inkatunong. Ontan met, ontutumbok ed sikato iray armada ed tawen ya akalugan ira ed saray amputin kabayo, tan akakawes ira na amputi, malinis, tan pinon lienzo. Tan diad sangi to et ompapaway so makdem tan andukey ya espada, pian kabilen to iray nasyon diad panamegley na satan, tan pastolan to ra diad panamegley na balatyang a baston. Igatin-gatin to met so panagpespesan na baleg a sanok na Dios a Makapanyarin-amin.”—Apo. 19:11, 14, 15.
16 Siopa ray kabiangan na ‘saray armada’ ed tawen a kaiba nen Jesus a miguerra? Sanen imbalkes nen Jesus so espada to pian pataynaney Satanas tan saray demonyo diad tawen, sikatoy inibaan na “saray anghel to.” (Apo. 12:7-9) Nibaga tayo sirin ya diad guerra na Armagedon, kaiba iray masanton anghel ed saray armada na Kristo. Siopa ni ray kaiba ed saratan ya armada? Oniay insipan nen Jesus ed saray alanaan ya agagi to: “Say manalo tan ontumbok ed saray gagawaen ko anggad kasampotan et ikdan ko na pakauley ed saray nasyon, tan diad panamegley na balatyang a baston et pastolan to iray totoo, ta pian namisimisi ira a singa saray banga a gawa ed pitek, a singa ed impakaawat koy pakauley manlapud Amak.” (Apo. 2:26, 27) Kanian kaibad saray armada na Kristo iray alanaan ya agagi to, ya diad saman et naawat da lay tumang da diad tawen. Kaiba to ray alanaan sano sikatoy manggawa la na ‘saray bengatlan makapakebbiew’ legan ton papastolan iray nasyon panamegley na balatyang a baston.
17. (a) Antoy irerepresenta na amputin kabayo ya niluganan na Kristo? (b) Antoy irerepresenta na espada tan pana?
17 Basaen so Salmo 45:5. Say Ari et akalugan ed amputin kabayo, a mangirerepresentad malinis tan matunong a guerra ed imaton nen Jehova. (Apo. 6:2; 19:11) Likud ed espada, wala met so awit ton pana. Nabasa tayo: “Nia! Anengneng ko so sakey ya amputin kabayo; tan samay akakabayo ed satan et walay pana to; tan niiter ed sikato so sakey a korona, tan sikatoy linma pian manalo tan sumpalen toy panatalo to.” Say espada tan say pana et parehon mangirerepresenta ed paraan ya usaren na Kristo pian ipaakseb so panangukom ed saray kalaban to.
18. Akin a nibaga tayon ‘mautok so pana’ na Kristo?
18 Impropesiya na salmista ya ‘saray pana na Ari et mautok’ ya ontalos ed ‘puso na saray kakabusol’ tan ‘napelag so katooan ed silong to.’ Nagawa itan ed interon dalin. Impropesiya nen Jeremias: “Saray pinatey nen Jehova sikara naani ed satan ya agew manlapu ed sakey a sampot na dalin angga met lanlamang ed sananey a sampot na dalin.” (Jer. 25:33) Oniay nabasa ed miparan propesiya: “Anengneng ko met so sakey ya anghel ya akaalagey ed pegley na agew, tan sikatoy kinmelyaw ed maksil a boses tan inkuan to ed saray amin a manok ya ontitikyab ed pegley na tawen: ‘Gali dia, mantitipon kayo parad baleg a pangdem na Dios, pian kanen yo iray laman na saray arari tan laman na saray komandante na militar tan laman na saray mabiskeg a lalaki tan laman na saray kabayo tan saramay akalugan ed saratan, tan saray laman na amin, saray laman na bulos a totoo ontan met ed saray aripen tan saray abeba tan saray atagey.’”—Apo. 19:17, 18.
19. Panon ya mantultuloy ya ‘ombulaslas’ so Kristo tan sumpalen toy panatalo to?
19 Kayarin deralen na Kristo so mauges a sistema nen Satanas, sikatoy mantultuloy ya ‘ombulaslas’ lapud gloria to. (Sal. 45:4) Sumpalen toy panatalo to diad pangibasileng tod si Satanas tan saray demonyo diad kaaralman tan mansiansia ra ditan legan na Sanlibon Taon ya Uley. (Apo. 20:2, 3) Lapud ditan et singa inatey so kipapasen na Diablo tan saray demonyo to, agda la naimpluensyaan iray totoo kanian sigpot iran makapampasakop ed maglorian Ari. Balet, antis ya nanengneng na totoo a kalkalnan magmaliw a paraiso so interon dalin, wala ni sananey a rason ya miliket irad Ari da tan ed 144,000. Satan a maliket ya okasyon so aralen tayo diad ontumbok ya artikulo.
“Manggayaga itayo tan manliket itayon maong . . . lapud asabi la so kasal na Kordero.”—APO. 19:7.
1, 2. (a) Anton kasal so panliketan diad tawen? (b) Anto ran tepet so pantongtongan tayo?
TALAGAN kaukolan so panaon ed pamparaan parad bansal. Balet say aralen tayo natan et say sankaengrandean ed amin a bansal—say bansal na ari! Isip mo pa. Manga 2,000 taon lan ipaparaan itan. Natan et manasingger lay pikasakey na nobyo ed nobya to. Napanoy maliket a musika so palasyo na Ari, tan mangansion iray pinalsa ed tawen: “Idayew yo si Jah, . . . lapud si Jehova a Dios tayo, say Makapanyarin-amin, et ginmapo lan manuley bilang ari. Manggayaga itayo tan manliket itayon maong, tan sikatoy igloria tayo, lapud asabi la so kasal na Kordero tan akaparaan la so nobya to.”—Apo. 19:6, 7.
2 Say “Kordero,” a say pankasal to et panliketan diad tawen et anggapoy arum noag si Jesu-Kristo. (Juan 1:29) Antoy isulong tod bansal? Siopay nobya to? Panon ton ipaparaan so nobya to parad pankasal da? Kapigay pankasal da? Walay liket ed tawen lapud sayan kasal, balet kasin manliket met iramay maniilalon manbilay na andi-anggaan diad dalin? Labalabay tayo lan naamtaan so ebat, kanian ituloy tayon aralen so Salmo 45.
3, 4. (a) Antoy nibagad kawes na Nobyo ed bansal to, tan antoy mangaarum ed liket to? (b) Siopa so “reyna” tan “bibii ya anak na saray arari” ya mililiket ed Nobyo?
3 Basaen so Salmo 45:8, 9. Isulong na Nobyo, si Jesu-Kristo, so maglorian kawes to parad bansal. Sankaangob ed kawes to so ‘sankaabigan’ a pabalingit, a singa say mira tan kasia, ya kaibad saray ilalaok ed masanton larak a panaglana ya uusaren ed Israel nensaman.—Exo. 30:23-25.
4 Say musika diad tawen et mangaarum ed liket na Nobyo legan ya manasingger so pankasal to. Mililiket ed sikato so “reyna,” say organisasyon na Dios diad tawen, tan kaibad satan iray “bibii ya anak na saray arari,” ya ontutukoy ed saray masanton anghel. Agaylay dakep na boses da legan dan ikakansion ya: “Manggayaga itayo tan manliket itayon maong . . . lapud asabi la so kasal na Kordero”!
5. Siopa so “asawa na Kordero”?
5 Basaen so Salmo 45:10, 11. Amta tayo la no siopa so Nobyo, balet siopa so nobya to? Say nobya to et tugyopen na saray alanaan a membro na kongregasyon ya idadaulo nen Jesu-Kristo. (Basaen so Efeso 5:23, 24.) Magmaliw iran kabiangan na Mesianikon Panarian na Kristo. (Luc. 12:32) Sarayan 144,000 ya alanaan a Kristiano et “nantultuloy a tinmumbok ed Kordero anggan iner so laen to.” (Apo. 14:1-4) Magmaliw iran “asawa na Kordero” tan kaiba to ran manayam diad tawen.—Apo. 21:9; Juan 14:2, 3.
6. Akin a saray alanaan et tinukoy ya “bii ya anak na ari,” tan akin ya niganggan iran ‘lingwanan iray kabaleyan da’?
6 Say nobya et aglabat tinukoy ya “bii ya anak” noagta “bii ya anak na ari.” (Sal. 45:13) Siopa iyan “ari”? Saray alanaan a Kristiano et tinagibi nen Jehova bilang “ananak” to. (Roma 8:15-17) Lapud sikara so magmaliw a nobya ed tawen, oniay niganggan ed sikara: ‘Lingwanan mo ray kabaleyan mo tan say abung na [literal ya] amam.’ Kaukolan dan ‘iyapasakey so kanonotan da diad saray bengatlan walad tawen, aliwan diad saray bengatlan walad dalin.’—Col. 3:1-4.
7. (a) Panon ya abayag lan ipaparaan na Kristo so nobya to? (b) Panoy pangipapasen na nobya ed Nobyo to?
7 Pigaran siglo lan ipaparaan na Kristo so nobya to parad pambansal dad tawen. Impaliwawa nen apostol Pablo ‘a say Kristo et inaro toy kongregasyon tan inter toy inkasikato parad satan, pian napasanto to itan, a lilinisan tan uurasan toy danum na salita na Dios, pian nipresenta to ed inkasikato so karakpan na kongregasyon, ya andian itan na mantsa odino kumanet odino anggan dinan ed saratan a bengatla, noagta masanto tan andian na pakabalawan.’ (Efe. 5:25-27) Oniay imbaga nen Pablo ed saray alanaan a Kristiano diad Corinto nensaman: “Maniimon ak ed sikayo a singa paniimon na Dios, ta siak a mismo et insipan ta kayon mikasal ed sakey ya asawan laki, diad Kristo, tan labay ta kayon iyarap ed sikato bilang masimpit a birhen.” (2 Cor. 11:2) Apresyaen na Nobyon-Ari a si Jesu-Kristo so espiritual a “karakpan” o ganggana na nobya to. Tan sikatoy bibidbiren na nobya to bilang “katawan” to tan ‘ondakmomo ed sikato’ bilang say piasawaan tod arapen.
8. Akin et nibagan talagan makapadinayew so itsura na nobya diad bansal to?
8 Basaen so Salmo 45:13, 14a. Talagan makapadinayew so itsura na nobyad bansal to. Diad Apocalipsis 21:2, say nobya et nikomparad sakey a syudad, say Balon Jerusalem, tan sikatoy “kinawesan a marakep parad piasawaan to.” Walad sayan syudad ed tawen so “gloria na Dios” tan masmasnag, “singa say sankamablian a bato, singa baton jaspe a maliwliwawan singa kristal.” (Apo. 21:10, 11) Balibali so impaneskribe na libro na Apocalipsis ed kasnagan na Balon Jerusalem. (Apo. 21:18-21) Kanian talagan makapadinayew so itsura na nobya! Duga met labat itan ta say bansal et nagawad tawen.
9. Siopa so “ari” ya pangiyakaran ed nobya, tan antoy sulong na nobya?
9 Inyakar so nobya ed Nobyo to—say Mesianikon Ari. Abayag to lan ipaparaan so nobya to, a “lilinisan tan uurasan toy danum na salita na Dios.” Say nobya et “masanto tan andian na pakabalawan.” (Efe. 5:26, 27) Nepeg met ya marakep so kawes na nobya parad sayan okasyon. Tan talagan marakep! ‘Say kawes to et walaan na balitok,’ tan sikatoy ‘niyakar ed ari tan akakawes na ginansilyo.’ Diad pikasal tod Kordero, say nobya et “naabuloyan a mangisulong na masileng, malinis, tan pinon lienzo, ta say kabaliksan na pinon lienzo et saray matunong a gawa na saray masanto.”—Apo. 19:8.
10. Kapigan so pankasal na Kordero?
10 Basaen so Apocalipsis 19:7. Kapigay pankasal na Kordero? Anggano “akaparaan la so nobya to” parad pankasal da, saray onsublay ya nabasa ed Apocalipsis 19 et aliwan nipaakar ed aktual ya bansal da. Imbes, nabasa ditan iray nagawad bandad sampot na baleg a kairapan. (Apo. 19:11-21) Kasin labay ya ibaga na satan ya say pankasal da et antis ya nasumpal na Nobyon-Ari so panatalo to? Andi. Saray pasingawey ed libro na Apocalipsis et agnisulat unong ed mantutumbokan ya nagawa. Diad koma 45 ya Salmo, nagawa so bansal kayarin ibalkes na Arin Jesu-Kristo so espada to tan atalo to la ray kalaban to.—Sal. 45:3, 4.
11. Antoy mantutumbokan ya gawaen na Kristo diad panumpal tod panatalo to?
11 Nibaga tayo sirin ya oniay mantutumbokan ya nagawa: Unona, ipaakseb so panangukom ed “bantog a balangkantis,” say Makapanyarin Babilonia, say sankamundoan ya empiryo na palson relihyon. (Apo. 17:1, 5, 16, 17; 19:1, 2) Insan deralen na Kristo so arum nin kabiangan na mauges ya sistema nen Satanas diad Armagedon, say “guerra a nagawa ed baleg ya agew na Dios a Makapanyarin-amin.” (Apo. 16:14-16; 19:19-21) Kayari na satan, sumpalen na Sundalon-Ari so panatalo to diad pangibasileng tod si Satanas tan saray demonyo to diad kaaralman, a ditan et singa inatey so kipapasen da.—Apo. 20:1-3.
12, 13. (a) Kapigay pankasal na Kordero? (b) Siopay manliket ed tawen diad kasal na Kordero?
12 Legan na kiwawala na Kristo, saray alanaan a Kristiano ya manampot lay bilay da diad dalin et napaoli ed tawen. Kayari kaderal na Makapanyarin Babilonia, tiponen nen Jesus iray nakekeran membro na nobya to. (1 Tes. 4:16, 17) Antis sirin ya onggapo so guerra ya Armagedon, wala lad tawen so amin a membro na “nobya.” Kayari na Armagedon, mankasal la so Kordero. Seguradon malikeliket itan a bansal! “Maliket iramay naimbitaan ed ponsia na kasal na Kordero,” so kuan na Apocalipsis 19:9. On, maliket so 144,000 ya membro na nobya. Tan manleppuay liket na Nobyon-Ari lapud kaiba to la so kompleton bilang na saramay kaiba ton manuley, ya masimbolikon ‘mamangan tan oniinum diad lamisaan tod Panarian to.’ (Luc. 22:18, 28-30) Balet aliwa labat a say Nobyo tan say nobya to so manliket ed pankasal da.
13 Singa nibaga la, oniay nankakasakey ya kansionen na saray pinalsa ed tawen: “Manggayaga itayo tan manliket itayon maong, tan sikatoy igloria tayo, lapud asabi la so kasal na Kordero tan akaparaan la so nobya to.” (Apo. 19:6, 7) Panon to balet iray lingkor nen Jehova diad dalin? Kasin miliket met ira?
14. Siopa iramay “mamarikit” ya atukoy ed Salmo 45 ya kaiba na nobya?
14 Basaen so Salmo 45:12, 14b, 15. Impasakbay nen propetan Zacarias ya diad panaon na anggaan, saray totoo et maliket a miulop ed saray nakekeran membro na espiritual ya Israel. Insulat to: ‘Diad saman ya agew walay samploran lalaki manlapud amin a pansasalita na saray nasyon ya ompeket ed saloy na kawes na sakey a Judio, a kuan da, Mila kami ed sikayo, ta nadngelan mi a say Dios walad sikayo.’ (Zac. 8:23) Diad Salmo 45:12, sarayan simbolikon “samploran lalaki” et tinawag ya “say bii ya anak na Tiro” tan “say mayaman ed leet na katooan.” Akila rad saray nakekeran alanaan diad dalin tan aliling to et iikdan da ra na saray regalo, ta labay dan alaen so pabor da tan patulongan ed espiritual. Manlapu la nen 1935, minilyon lan totoo so akiulop ed saray nakekeran alanaan pian ‘awiten da rad inkatunong.’ (Dan. 12:3) Sarayan matoor ya kaiba na saray alanaan a Kristiano et nilinisan day kabibilay da, kanian nagmaliw iran espiritual ya birhen. Sarayan birhen o “mamarikit” ya kaiba na nobya et indedika ray sarili da ed si Jehova tan pinaneknekan dan matoor irad Nobyon-Ari.
15. Panon ya mitutulongan iray “mamarikit” ed saray membro na nobya ya wadia nid dalin?
15 Saray nakekeran membro na nobya diad dalin et misalsalamat ed saray “mamarikit” ya kaiba da lapud maseseg ya itutulong da pian nipulong so “maong a balita na panarian” diad interon dalin. (Mat. 24:14) Aliwan say “espiritu tan say nobya” labat so mangibabagay “Gala!” noagta “siopaman ya onderengel” et mangibabaga met na “Gala!” (Apo. 22:17) On, arengel na ‘arum a karnero’ iray membro na nobya ya mangibabagay “Gala!” tan akila rad nobya pian ibagay “Gala!” ed saray totoo.—Juan 10:16.
16. Anton pribilehyo so inter nen Jehova ed arum a karnero?
16 Inad-aro na saray nakekeran alanaan iray kaiba dan “mamarikit.” Maliket ira ta say Ama na Nobyo, si Jehova, et inikdan toy pribilehyo irayan arum a karnero diad dalin ya miliket ed pambansal na Kordero diad tawen. Nipropesiya ya sarayan “mamarikit” ya kaiba ra et ‘niyakar tekep na panliliket tan gayaga.’ On, say arum a karnero ya say ilalo da et manbilay na andi-anggaan diad dalin et miliket met no mankasal lay Kordero diad tawen. Dugaruga sirin so impaneskribe na libro na Apocalipsis ya say “baleg ya ulop” et ‘akaalagey diad arap na trono tan arap na Kordero.’ Manlilingkor irad si Jehova diad sular na espiritual a templo to.—Apo. 7:9, 15.
17, 18. Antoy epekto na pankasal na Kordero, tan siopa ray magmaliw ya ananak to legan na Sanlibon Taon ya Uley to?
17 Basaen so Salmo 45:16. Lalon manliket iray “mamarikit” ya kaiba na nobya na Kristo sano diad balon mundo et nanengneng day epekto na pankasal na Kordero. Imanoen lad satan na Nobyon-Ari so dalin tan paolien to ray ‘inmuunan atateng’ to, a magmaliw ya ‘ananak to.’ (Juan 5:25-29; Heb. 11:35) Diad sikara et sikatoy manuro na saray ‘prinsipe ed amin a dalin.’ Seguradon manuro met so Kristo na saray matoor ya elder natan ya mangidaulo ed balon mundo.—Isa. 32:1.
18 Legay Sanlibon Taon ya Uley na Kristo, sikatoy magmaliw met ya ama na arum. Diad tua, amin ya manayam diad dalin et makaawat na andi-anggaan ya bilay lapud pananisia rad dondon bagat nen Jesus. (Juan 3:16) Kanian sikatoy magmaliw ya “Andi-anggaan ya Ama” ra.—Isa. 9:6, 7.
19, 20. Antoy epekto ed amin a tuan Kristiano natan na saramay ebento ya nabasad Salmo 45?
19 Basaen so Salmo 45:1, 17. Talagan importante ed amin a Kristiano iray ebento ya akarekord ed Salmo 45. Malikeliket iray nakekeran alanaan diad dalin ya asingger la ran mikasakey ed agagi ra tan ed Nobyo ra diad tawen. Napapakiwas so arum a karnero ya lalon manpasakop ed maglorian Ari da tan misalsalamat irad pribilehyo ran makapiulop ed nakekeran membro na nobya diad dalin. Kayari kasal na Kristo tan saray kaiba ton manuley ed Panarian, ipagamor day dakel ya bendisyon ed saray totoo diad dalin.—Apo. 7:17; 21:1-4.
20 Legan tayon aalagaren so nagawan ‘maong a pamaakaran’ nipaakar ed Mesianikon Ari, agta napakiwas itayon ‘ipakabat so ngaran to’? Komon ta kaiba tayo ed saramay mangigalang tan ‘misalamat ed Ari diad ando lan ando.’
NILAKALAKAP na pobrin balo so anak to, say alenleneg ya anak to. Agmakapanisia! Nen niman labat et walad akwalan to so bangkay na ugaw. Natan et sankanengneng toy apaolin anak to tan naliliketan a maong ed imis to. ‘Nengneng mo,’ so kuan na bisitan miaayam ed sikara, “say anak mo mabilay.”
Agawa itan ngalngali 3,000 taon lay apalabas. Nabasa itan diad 1 Arari kapitulo 17. Samay bisita et say propeta na Dios ya si Elias. Siopa may ina ey? Sikatoy sakey ya balo a taga baley na Zarepat, balet ag-abitlad Biblia so ngaran to. Say inkioli na anak to et sakey ed saray agawad bilay ton amabiskeg ed pananisia to. Nengnengen tayo no antoy naaralan tayod sayan bii.
Nandesisyon si Jehova ya mabayag ya agto pauranen ed panarian na mauges ya Ari na Israel ya si Ahab. Kayari itan ya inyabawag nen Elias, sikatoy inyamot na Dios pian agnaanap nen Ahab tan tinagano to so propeta na tinapay tan karne panamegley na saray wawak. Insan oniay imbaga nen Jehova ed si Elias: ‘Onalagey ka, onla ka ed Zarepat, a kabiangan na Sidon, tan manayam kad man. Nia, ingganggan ko so sakey a balo a bii a taganoen to ka.’—1 Ara. 17:1-9.
Kasabi nen Elias ed Zarepat, walay anengneng ton pobrin balo ya mankiekiew. Sikato la kasi imay biin managano ed propeta? Panon ton gawaen itan anta mairap met so bilay to? Nayarin manduaruwa si Elias, balet kinatongtong to nin siansia imay bii. Inkuan to: “Iyalaan mo ak, pikasik ed sika, na daiset a danum dia ed sakey a birong, pian oninum ak.” Nen linma imay bii ya mangalay danum, kinerew ni nen Elias: “Iyakaran mo ak, pikasik ed sika na sankakamot a tinapay.” (1 Ara. 17:10, 11) Mainomay komon no danum labat so kekerewen na sayan laki, balet ta problema na balo no iner so pangalaan toy tinapay ya iter to.
Onia so ebat na balo: ‘Unong a si Jehova a Dios mo mabilay, andian ak na tinapay, noag sankaakop labat a tapong diad kamaw, tan daiset a larak dia ed salongkit. Et nia mangala ak na duaran kiew, pian onla ak tan sikato so itadiak nipaakar ed siak tan say anak ko, pian sikato so kanen mi, insan ompatey kami la.’ (1 Ara. 17:12) Nengnengen tayo no anto ray naaralan tayod sayan impantongtong da.
Amta na balo ya si Elias et sakey ya Israelitan matakot ed Dios. Napatnagan itan ed samay imbaga to ya ‘unong a si Jehova a Dios mo mabilay.’ Balet anggano kabat to so Dios na Israel, agto tinawag si Jehova ya “Dios ko.” Sikatoy manaayam ed Zarepat, sakey a baley ya “kabiangan” odino mandedepende ed syudad na Fenicia ya Sidon. Posiblin saray manaayam ditan et mandadayew ed si Baal. Anggaman ontan, walay anengneng nen Jehova ya espisyal ed sayan balo.
Walay pananisia to anggano saray kabaleyan to et mandadayew ed talintao. Imbaki nen Jehova si Elias ed sikato parad pankaabigan dan dua. Walay naaralan tayon importantin leksion ed satan.
Aliwan amin ya taga Zarepat ya mandadayew ed si Baal et talagan mauges. Diad impangibaki nen Jehova ed si Elias ed sayan balo, nanengneng tayo ya iimanoen To iray maong ya totoo ya agni manlilingkor ed Sikato. On, “diad balang nasyon et makapaliket ed [Dios] so toon ontatakot ed sikato tan manggagawa na inkatunong.”—Gawa 10:35.
Wala kasi ray totood teritorya yo a singa samay balo a taga Zarepat? Anggano apaliberan ira na totoon manisiad palson relihyon, nayarin nalilikna ran walay kulang ed bilay da. Anganko et dagdaiset o anggapo ni ingey amta ra nipaakar ed si Jehova. Kanian kaukolan day tulong tayo pian naamtaan day katuaan. Kasin aanapen tan tutulongan mo iratan ya indibidual?
Isipen pan maong so pagagawa nen Elias ed samay balo. Kakkapangibaga to ni labat ya kayari ton iparaan so kanen dan sanina, mangan ira insan la ra ompatey. Balet antoy imbaga nen Elias? ‘Agka ontatakot. Onla ka tan gawaen mo so singa inkuan mo; balet igawaan mo ak nin unona na melag a tinapay, tan iter mo ed siak, tan insan manggawa ka na parad sika tan ed anak mo. Ta onia so kuan nen Jehova, a Dios na Israel, Say kamaw na tapong agnabawasan, anggan say salongkit na larak ag-onkulang, anggad agew a si Jehova mangibaki na uran ed dalin.’—1 Ara. 17:11-14.
‘Iter mi sankaunoran lan kanen mi? Manlulurey ka amo,’ so nayarin ibaga na arum. Balet aliwan ontan so reaksion na samay balo. Anggano dagdaiset so amta to nipaakar ed si Jehova, anisia ed si Elias tan ginawa to so kekerewen na propeta. Talagan baleg itan a subok ed pananisia to—tan ag-alingolingo ed desisyon to!
Agpinaulyan na Dios so balo. Unong ya insipan nen Elias, pinarakel nen Jehova so dagdaiset ya abasto ra kanian agbalot naerasan si Elias, say balo, tan say anak to anggad impelag lamet na uran. On, ‘say kamaw na tapong et agnaupotan, anggan say salongkit na larak agkinmulang, unong a sinalita nen Jehova panamegley nen Elias.’ (1 Ara. 17:16; 18:1) No ag-inter na sayan balo imay kekerewen nen Elias, ompan amay tinapay ya ginawa to manlapud dagdaiset ya tapong tan larak so sankaunoran lan naakan dan sanina. Balet lapud pananisia tan talek tod si Jehova, pinakan to nin unona si Elias.
Naaralan tayod saya ya bebendisyonan na Dios iramay onkikiwas tekep na pananisia. Sano nasusubok so katooran mo tan ipapanengneng moy pananisia, tulongan ka nen Jehova. Sikato so magmaliw ya Manangitarya, Managprotekta, tan Kaaro pian natulongan to kan nasarag iray problemam.—Exo. 3:13-15.
Nen 1898, oniay imbaga na Zion’s Watch Tower ya naaralan tayod istorya na sayan balo: “No sayan bii et tinmulok lapud pananisia, makanepegan ya tulongan na Katawan panamegley na Propeta; no anggapoy pananisia to, sananey lagin balo so napili. Ontan met sirin ed sikatayo—diad nanduruman parte bilay tayo, aliling to et awiten itayo na Katawan diad pasen ya ditan et salien toy pananisia tayo. No ipatnag tayoy pananisia, makaawat tayoy bendisyon; no agtayo ipatnag so pananisia, anggapoy bendisyon.”
No wala ray dadalanen tayon subok, kaukolan ya paigiya tayod Kasulatan tan ed saray publikasyon tayon nibase ed Biblia. Tan nepeg tayon unoren so panangigiya nen Jehova anggan panon kairap. On, nabendisyonan itayo no unoren tayo iyan makabat ya proverbio: “Manmatalek ka ed Jehova ed simoon a pusom, tan agka onsaral ed tapew na dili a pakatalos mo. Dia ed saray amin a dalan mo sikato so bidbiren mo, et sikato itonton to so saray basbas mo.”—Uli. 3:5, 6.
Wala lamet so nagawan pakasubokay pananisia na sayan balo. “Kayari saraya a bengatla,” so kuan na Biblia, “say anak na bii, ya akankien ed abung, abeblayan; et say sakit to sikato so makapasinagem, ya anggapo so linawa ya atilak ed sikato.” Lapud ag-amta na balo so rason no akin ya ontay agawa, oniay maer-ermen ya imbaga tod si Elias: ‘Anto so pibiangan ko ed sika, O sika ya too na Dios? Linma ka ed siak pian ipanonot mo so kasalanan ko, tan pian pateyen mo so anako?’ (1 Ara. 17:17, 18) Antoy labay ton ibagad saratan ya ansakit ya salita?
Wala kasi anonotan ton agawaan ton kasalanan ya pakakakonsiensiaan to? Inisip to kasi ya say impatey na anak to et dusa na Dios, tan si Elias et mensahero na Dios ya mangawit na patey? Anggapoy ibabaga na Biblia, balet nia so segurado: Agto tinetel so Dios.
Anganko et abigbiglay Elias nen inatey may anak na balo tan ed iisipen na ina a say inyakar to diman so rason ed sayan agawa. Inawit nen Elias so bangkay na ugaw diad kuarto ed tagey insan nampikasi: ‘O Jehova a Dios ko, inyakar mo met so mauges ed balo a dinawesan ko, diad impangiyabuloy mon ompatey so anak to?’ Agnitepel na propeta ya nabalaw so ngaran na Dios no abuloyan Ton naarumay paniirap na sayan maomaong tan maparawes ya bii. Kanian akikasi si Elias: “O Jehova a Dios ko, pikasik ed sika, iyabuloy mo a say kamarerwa na sayan ugaw ompawil komon ed sikato.”—1 Ara. 17:20, 21.
Dinengel nen Jehova so pikakasi nen Elias. Pinarawes na balo so propeta to tan impatnag toy pananisia. Mapatnag ya inyabuloy na Dios ya ompatey imay ugaw lapud sakit ta amta Ton walay nagawan kioli—say sankaunaan ya akarekord ed Kasulatan—a mangiter na ilalo ed saray onsublay ya henerasyon. Kanian nen nampikasi Elias, pinaoli nen Jehova so ugaw. Imadyin mo pay liket na balo nen imbaga nen Elias ya: ‘Nengneng mo, say anak mo mabilay’! Kanian imbaga na balo ed si Elias: ‘Natan amtak a sika so too na Dios, tan say salita nen Jehova dia ed sangim sikato so tua.’—1 Ara. 17:22-24.
Anggapo lay arum ya nabasad 1 Arari kapitulo 17 nipaakar ed sayan bii. Balet lapud positibo so imbaga nen Jesus nipaakar ed sikato, nibagan sikatoy matoor ya nanlingkor ed si Jehova anggad impatey to. (Luc. 4:25, 26) Naaralan tayod istorya to ya bebendisyonan na Dios iramay manggagaway kamaongan ed saray lingkor to. (Mat. 25:34-40) Paneknek itan ya aasikasoen na Dios iray matoor anggan diad saray mairap ya situasyon. (Mat. 6:25-34) Nanengneng met ed sayan salaysay ya pipilaleken tan sarasarag nen Jehova ya paolien iray inaatey. (Gawa 24:15) On, maabig irayan rason ya nodnonoten tayo so balo a taga Zarepat.
“Impasen to so aro to ed siak, kanian sikato so iliktar ko. Sikato so ipasen ko ed tagey, nisengeg ed kinabat to so ngaran ko.”—SAL. 91:14.
1, 2. Anto ray pandurumaan tayo no nipaakar ed kipapasen na pamilya tan ed impakaamtad katuaan?
SI Jehova so angigapo ed uksoyan na pamilya. (Efe. 3:14, 15) Anggano kabiangan itayo na sakey a pamilya, nandurumay ugali tan kipapasen tayo. Nayarin pinabaleg ka na atateng mo. Say arum balet et asakbay ya naulila lapud nansakit o naaksidente so atateng da, odino lapud arum ni ran trahedya. Wala met so arum ya agda anggan kabat so atateng da.
2 Diad sikatayo ran kabiangan na pamilya nen Jehova, nanduruma met so paraan na impakaamta tayod katuaan. Nayarin ‘pinabaleg kad katuaan,’ a singa panangibaga na arum, ta imbangat ed sika na atateng mo iray prinsipyo na Dios. (Deu. 6:6, 7) Odino sakey kad saray nilibon akaamtad katuaan lapud impanpulong na saray lingkor nen Jehova.—Roma 10:13-15; 1 Tim. 2:3, 4.
3. Anto ray pampaparaan tayo?
3 Anggano wala iratan ya pandurumaan tayo, wala met iray pampaparaan tayo. Maniirap tayo lapud impanrebelde nen Adan tan atawir tayoy ag-inkaperpekto, kasalanan, tan ipapatey. (Roma 5:12) Anggaman ontan, lapud dadayewen tayoy Jehova, duga labat ya sikatoy tawagen tayon “Ama.” Diad Isaias 64:8, oniay nabasa tayon imbaga na saray pinilin totoo na Dios: “O Jehova, sika so Ama mi.” Tan oniay gapo na samay modelon pikakasi ya imbangat nen Jesus: “Ama mi a walad tawen, napasanto komon so ngaran mo.”—Mat. 6:9.
4, 5. Legan tayon uusisaen so kaaralem na panamabli tayod si Aman Jehova, anto ray nepeg tayon isipen?
4 Aasikasoen tan proprotektaan itayo nen Aman Jehova bilang totoon ontatawag ed ngaran to a walay pananisia. Oniay insulat na salmista ya ibabaga nen Jehova nipaakar ed sakey ya mandadayew ed sikato: “Impasen to so aro to ed siak, kanian sikato so iliktar ko: sikato so ipasen ko ed tagey, nisengeg ed kinabat to so ngaran ko.” (Sal. 91:14) On, maaro itayon ililiktar nen Jehova ed saray mamubusol ed sikatayo tan sasalimbengan to tayo, pian ag-itayo sigpot a naderal.
5 Pian lalo tayon napabli so Ama tayod tawen, aralen tayo iyan taloran punto: (1) Say Ama tayo so Manangitarya tayo. (2) Si Jehova so Manangiliktar tayo. (3) Tan say Dios so sankaapitan a Kaaro tayo. Legan tayon aaralen irayan punto, maabig no dalepdepen tayoy relasyon tid Dios tan nonoten no panon tayon nigalang bilang Ama tayo. Makatulong met no isipen tayo ray bendisyon ya iiter nen Jehova ed saramay onaapit ed sikato.—Sant. 4:8.
6. Antoy sakey a paneknek ya si Jehova so Mangiiter na “amin a maong a regalo”?
6 “Amin a maong a regalo tan amin ya ayadyarin langkap et manlalapud tagey,” so insulat nen disipulo ya Santiago, lapud “manlalapu itan ed Ama na saray liwawa ed tawen.” (Sant. 1:17) Say bilay tayon mismo et marakdakep a regalo ya nanlapud si Jehova. (Sal. 36:9) No usaren tayoy bilay tayo ed panggaway linawa na Dios, naawat tayoy dakel a bendisyon natan tan walay ilalo tayon manbilay na andi-anggaan diad balon mundo. (Uli. 10:22; 2 Ped. 3:13) Balet panon iyan posible anta mauges so resulta na impanrebelde nen Adan?
7. Panon ya nanggaway paraan so Dios pian nawalaan tayoy maapit a relasyon ed sikato?
7 Talagan si Jehova so Makapadinayew ya Manangitarya diad dakel a paraan. Singa bilang, lapud agnaparaan a kaabigan to et labay to itayon tulongan. On, amin tayo et makasalanan tan atawir tayoy ag-inkaperpekto ed inmunan ama tayo. (Roma 3:23) Balet lapud panangaro nen Jehova, sikato so nanggaway paraan pian nawalaan tayoy maapit a relasyon ed sikato. “Lapud saya et nipatnag so aro na Dios ed sikatayo,” so insulat nen apostol Juan, “ta imbaki na Dios so bogbogtong ya Anak to diad mundo pian nagamoran tayo so bilay diad panamegley to. Sayan panangaro et aliwan lapud inaro tayo so Dios, noagta lapud inaro to itayo tan imbaki toy Anak to bilang bagat a manakbong ed saray kasalanan tayo.”—1 Juan 4:9, 10.
8, 9. Akin a nibaga tayon Makapadinayew ya Manangitarya si Jehova diad panaon nen Abraham tan Isaac? (Nengnengen so litrato ed gapo na artikulo.)
8 Nen koma 19 siglo B.C.E., walay agawan pakapatnagan no antoy maaron gawaen nen Jehova parad saray maunor ya totoo pian nawalaan iray andi-anggaan a bilay. Ipapaliwawa na Hebreos 11:17-19: “Lapud pananisia, si Abraham et singa to la inyapay si Isaac sanen asubok, tan sayan too a maliket ya angawat ed saray sipan et akaparaan lan mangiyapay ed bogbogtong ya anak to, anggano imbaga la ed sikaton: ‘Say tawagen a “binim” et manlapud si Isaac.’ Balet inisip to a nayarian na Dios a paolien so anak to anggano inatey la; tan aliling to et inawat to lanlamang so anak to manlapud ipapatey.” No panon ya akaparaan si Abraham ya ibagat so anak ton si Isaac, mabulos ya inyapay nen Jehova so Anak ton si Jesu-Kristo parad amin a totoo.—Basaen so Juan 3:16, 36.
9 Seguradon maliket si Isaac ta ag-atuloy so pangibagat ed sikato! Agaylay pisasalamat to ta angiter si Jehova na kasalat ya ibagat—sakey a kalakian a karnero a nipanget iray saklor to ed melag a kiew. (Gen. 22:10-13) Kampega lan satan ya pasen et tinawag ya “Jehova-jireh,” a say labay ton ibaga et “Mangitarya si Jehova.”—Gen. 22:14.
10, 11. Siopa ray angidaulo ed “ministeryo nipaakar ed pikakareenan,” tan panon dan ginawa itan?
10 Legan tayon dadalepdepen no panon ya si Jehova so Makapadinayew ya Manangitarya, agaylay pisalsalamat tayod importantin betang nen Jesu-Kristo. Ontan so alikna nen Pablo sanen insulat to: “Say aro na Kristo so mamapakiwas ed sikami, lapud onia so inisip mi, ya inatey so sakey a too parad amin; diad tua, amin so inatey; tan sikatoy inatey parad amin pian saramay manbibilay et agla ra manbilay parad inkasikaran dili, noagta parad samay sakey ya inatey parad sikara tan pinaoli.”—2 Cor. 5:14, 15.
11 Saray inmuunan Kristiano et inar-aro day Dios tan papablien day balbaleg a pribilehyon manlingkor ed sikato, kanian maliket dan inawat so “ministeryo nipaakar ed pikakareenan.” Lapud impanpulong tan impanggawa ray babangatan, awalaan na pankanawnawa iray mauyamon totoo ya mikareenan ed Dios, mikaaro ed sikato, tan magmaliw ya espiritual ya ananak to. Diad panaon tayo, ontan met so gagawaen na saray alanaan ya lingkor nen Jehova. Bilang embahador na Dios tan Kristo, tutulongan da ray totoon walaan na dugan kipapasen na puso pian iyasingger ira nen Jehova tan magmaliw iran mananisia.—Basaen so 2 Corinto 5:18-20; Juan 6:44; Gawa 13:48.
12, 13. Panon tayon nipanengneng ya aapresyaen tayoy dakel a probisyon nen Jehova?
12 Lapud panamabli dad si Jehova bilang Makapadinayew ya Manangitarya, amin a Kristianon maniilalo ya manbilay na andi-anggaan diad dalin et mitutulongan ed saray alanaan diad panagpulong a kimey. Uusaren tayod satan so Biblia, sakey ed saray balibalin probisyon na Dios. (2 Tim. 3:16, 17) No epektiboy pangusar tayod impuyan ya Salita na Dios diad ministeryo, natulongan tayo ray totoo ya nawalaay andi-anggaan a bilay. Pian nagawaan tayo iyan kimey, manmamatalek tayod sananey nin probisyon nen Jehova—say masanton espiritu to. (Zac. 4:6; Luc. 11:13) Balibali iray resulta na pampupulong tayo, a singa nabasad kada edisyon na Yearbook of Jehovah’s Witnesses. Baleg ya kagalangan so mibiang ed sayan kimey ya mangirarayew ed Ama tan Manangitarya tayo!
13 Diad amin ya intarya na Dios parad sikatayo, maabig no itepet tayo: ‘Kasin gagawaen koy anggaay nayarian ko diad ministeryok pian nipanengneng kod si Jehova ya aapresyaen ko ray probisyon to? Anto ni ray sarag kon gawaen pian magmaliw ak ya mas epektibo ed panagpulong?’ Nipanengneng tayoy pisasalamat ed saray balibalin probisyon na Dios diad pangiyuna tayod Panarian. No ontan so gawaen tayo, seguradoen nen Jehova ya niiter so amin a pankaukolan tayo. (Mat. 6:25-33) Inar-aro itayo na Dios, kanian labay tayon gawaen so anggaay nayarian tayon paliketey puso to.—Uli. 27:11.
14. Panon a nagmaliw ya Manangiliktar si Jehova parad saray totoo to?
14 Inkansion nen salmista David: ‘Pakaskasi ak tan naukolan ak; say Katawan nononoten to ak. Sika so tulong ko tan manangiliktar ko.’ (Sal. 40:17) Aminpigan nagmaliw ya Manangiliktar si Jehova parad saray totoo to bilang grupo, lalo la no grabe tan agmanunda so pamapairap na saray mamubusol ed sikara. Agaylay pisasalamat tayod tulong na Dios diad ontan iran panaon tan ed dakel ya espiritual a probisyon ya itatarya to parad sikatayo!
15. Mangiter na alimbawa no panon ya proprotektaan na maaron ama so anak to.
15 Say maaron ama et aglabat mangitatarya na pankaukolan na ananak to noagta proprotektaan to met ira. Sasalimbengan to ra no walay peligro. Nanonotan ni na sakey a brother so agawa nen ugaw ni. Pasempet la rad saman nen ama to kayari dan nampulong tan walay nadalan dan karayan. Maksil so uran ed saman a kabuasan kanian aralem so danum. Makabaliw labat ira no ontoon irad angkakabaleg a bato. Amay ugaw so walad unaan, balet legan ton onkukupbang et agto abalanse laman to kanian naplag ed danum tan amiduan linmereg. Maong labat ta aguyor a tampol nen ama to diad takeb kanian agnalner! Ililiktar itayo met nen Aman Jehova pian agtayo niyanor ed sayan mauges ya mundon uuleyan nen Satanas. Anggapo lay makapiparad si Jehova bilang Manangiliktar.—Mat. 6:13; 1 Juan 5:19.
16, 17. Panon ya tinulongan tan prinotektaan nen Jehova iray Israelita nen akilaban irad saray Amalekita?
16 Say sakey ya balibalin alimbawa na maaron proteksion nen Jehova et agawa kayari impangibulos tod saray Israelita diad panangaripen na Ehipto. Prinotektaan to ra legan iran ombabaliw ed Ambalangan Dayat nen 1513 B.C.E. Diad panaakar da paarap ed Palandey Sinai, akasabi rad Refidim.
17 Lapud samay propesiya na Dios ya nabasad Genesis 3:15, ontan lay panaanap nen Satanas na pankanawnawa ya onataki ed saray Israelita. Ginawa to itan diad impangusar tod saray Amalekita ya kalaban na saray totoo na Dios. (Num. 24:20) Isipen pa labat so ginawa nen Jehova panamegley na apatiran matoor a lalaki—si Josue, Moises, Aaron, tan Hur. Legan ya milalaban si Josue ed saray Amalekita, walad toktok na pukdol si Moises, Aaron, tan Hur. No akaatagey iray lima nen Moises, manatalo iray Israelita. No naksawan lay lima to, bembenan itan nen Aaron tan Hur. Kanian diad tulong tan proteksion nen Jehova, ‘tinalo nen Josue so Amalek.’ (Exo. 17:8-13) Nanggaway altar si Moises diman ya tinawag ton “Jehova-nissi,” a say labay ton ibaga et “Si Jehova so Palitek a Pinagkatandak.”—Basaen so Exodo 17:14, 15.
18, 19. Panon itayon proprotektaan na Dios diad panaon tayo?
18 Proprotektaan nen Jehova iray mangaaro tan manguunor ed sikato. Singa saramay Israelita nensaman ya walad Refidim, manmamatalek itayod Dios no aatakien itayo na saray kalaban. Sasalimbengan itayo nen Jehova bilang grupo ed saray patit na Diablo. Nonoten pa labat so impanalimbeng na Dios ed saray agagi tayo ya nansiansian neutral. Ontan so agawa diad uley na Nazi ed Germany tan ed arum a bansa nen 1930’s tan bandad gapo na 1940’s. No basaen tan dalepdepen tayo ray istoryay bilay tan saray salaysay ed Yearbook nipaakar ed proteksion ya iiter na Dios diad panaon na panamasegsegang, ombiskeg so talek tayod si Jehova bilang say Salimbeng tayo.—Sal. 91:2.
19 Makakaawat tayo na saray maaron panonot panamegley na organisasyon nen Jehova tan diad saray publikasyon tayo. Isipen pa labat no panon itayon naproprotektaan lapud saratan. Lalon onloloor so imoralidad tan pornograpiya ed sayan mundo, kanian iikdan itayo nen Jehova na saray dugarugan panonot tan praktikal ya tulong pian naiwasan tayo ray peligro ed moral. Singa bilang, nabibilin itayo ya paliisan iray mauges a kaulop ed saray social networking site ed Internet.*—1 Cor. 15:33.
20. Anton proteksion tan panangigiya so naaawat tayo diad Kristianon kongregasyon?
20 Panon tayon nipanengneng ya ‘paibabangat tayod si Jehova’? Diad pangunor tayod amin ya ganggan to. (Isa. 54:13) Diad loob na kongregasyon itayo makakaawat na panangigiya tan proteksion, ta wadtan iray matoor ya lalakin manlilingkor bilang elder ya mangiiter na Makasulatan iran tulong tan simbawa. (Gal. 6:1) Nalilikna tayoy panangasikaso nen Jehova panamegley na sarayan “langkap a lalaki.” (Efe. 4:7, 8) Antoy nepeg tayon gawaen? Mabulos itayon manpasakop tan ontulok ed sikara, pian bendisyonan itayo na Dios.—Heb. 13:17.
21. (a) Antoy determinado tayon gawaen? (b) Antoy aralen tayod onsublay ya artikulo?
21 Nepeg ya determinado tayon paigiya ed masanton espiritu tan tumboken so panangiwanwan na Ama tayod tawen. Dalepdepen tayo met so bilay na Anak to, si Jesu-Kristo, tan gawaen tayoy anggaay nayarian tayon aligen so sankaabigan ya ehemplo to. Lapud sikatoy inmunor anggad impatey to, baleg so naawat ton bendisyon. (Fil. 2:5-11) Singa si Jesus, nabendisyonan itayo met no manmatalek tayod si Jehova ya interon puso. (Uli. 3:5, 6) Komon ta manilalo tayon lanang ed si Jehova bilang say agnaparaan ya Manangitarya tan Manangiliktar tayo. Agaylan liket tan pribilehyo so panlingkor ed sikato! Lalon onelet so panangaro tayod sikato diad panaral tayod komatlon aspekto na pangaasikaso na Ama tayo—say pikakaaro to. Aralen tayod onsublay ya artikulo no panon ya si Jehova so sankaapitan a Kaaro tayo.
^ par. 19 Say alimbawa na ontan iran panonot et nabasad saray artikulo ya “Internet—Usaren ed Dugan Paraan” diad Say Panag-bantayan, Agosto 15, 2011, pahina 3-5, ontan met ed “Manalwar ed Saray Patit na Diablo!” tan “Ontalindeg tan Paliisan Iray Patit nen Satanas!” diad Say Panag-bantayan, Agosto 15, 2012, pahina 20-29.
“[Si Abraham et] atawag a ‘kaaro nen Jehova.’”—SANT. 2:23.
1. Lapud apalsa tayod indengan na Dios, anto ray abilidad a walad sikatayo?
“LIKE father, like son.” Mabetbet tayon narerengel itan ta maslak et kaparpara na ananak iray atateng da. Natural met labat itan ta sikara so atawir tayo. Si Jehova ya Ama tayo ed tawen so Lapuan na bilay. (Sal. 36:9) Tan lapud ananak to tayo diad dalin, walay piparaan tayod sikato. Pinalsa to itayod indengan to, kanian walay abilidad tayon mankatunongan, mandesisyon, tan mikaaro.—Gen. 1:26.
2. Akin ya posiblin nakaaro tayo si Jehova?
2 Nayarin magmaliw ya sankaapitan a Kaaro tayo si Jehova. Posible so ontan ya pankakaaro lapud panangaro na Dios ed sikatayo tan lapud pananisia tayod sikato tan ed Anak to. “Ontan lay panangaro na Dios ed mundo ya inter to so bogbogtong ya Anak to, ta pian balang sakey a mangipapanengneng na pananisia ed sikato et agnaderal noagta nawalaan na bilay ya andi-anggaan.” (Juan 3:16) Dakel nensaman so awalaan na maapit a relasyon ed si Jehova. Nengnengen tayoy duara ed sikara.
3, 4. No nipaakar ed pikakaarod si Jehova, antoy pidumaan nen Abraham ed saray Israelita?
3 Say patriarkan si Abraham a nanlapuan na bansan Israel et tinawag nen Jehova ya “kaarok.” (Isa. 41:8) Tinawag met si Abraham diad 2 Awaran 20:7 ya kaaro na Dios. Akin ya nansiansian kaaro na Amalsa iyan matoor a too? Lapud walay pananisia to.—Gen.15:6; basaen so Santiago 2:21-23.
4 Balet, aliwan ontan so ginawa na bansan Israel nensaman. Dati et Ama tan Kaaro da si Jehova. Balet ta dineral day pikakaaro dad sikato. Panon itan ya agawa? Agda apansiansiay pananisia ra ed saray sipan nen Jehova.
5, 6. (a) Panon mon nagmaliw a Kaaro si Jehova? (b) Anto ran tepet so kaukolan tayon nonoten?
5 Legan ya ondarakel so antam ed si Jehova, lalon ombibiskeg so pananisiam ed sikato, tan lalom ya naaro. Isipen pa imay panaon ya naamtaan mon say Dios et tuan Persona ya sarag mon pikaaroan. Naamtaan mo met ya amin tayo et akatawir na kasalanan lapud impanrebelde nen Adan. Naaralan mo ya say katooan et nisian ed Dios. (Col. 1:21) Insan mo atalosan ya say maaron Ama tayo ed tawen et ag-arawi liknaan to tan walay interes tod sikatayo. Ginmapo so pikakaaro tayod Dios nen naaralan tayoy dondon bagat nen Jesus tan impatnag tayoy pananisia ed satan.
6 Legan tayon iisipen iraman ya panaon, tepetan tayoy sarili tayo: ‘Wala tay gagawaen ko pian lalo ak ya onapit ed Dios? Kasin mabiskeg so talek kod sikato tan kasin kada agew et lalon oneelet so panangarok ed Kaarok ya si Jehova?’ Say sakey nin awalaan nensaman na maapit ya relasyon ed si Jehova et si Gideon. Aralen tayo natan so maabig ya alimbawa to tan ipapuso itan.
7-9. (a) Antoy makapakelaw ya eksperiensya nen Gideon, tan antoy resulta? (Nengnengen so litrato ed gapo na sayan artikulo.) (b) Panon tayon nalikna so pikakaarod si Jehova?
7 Si Ukom Gideon et nanlingkor ed si Jehova legan na magulon panaon ed Israel kaloob dad Insipan a Dalin. Isasalaysay na Uko-ukom kapitulo 6 ya si Gideon et nila na anghel nen Jehova diad Ofra. Diad saman a panaon, tatakotan na saray Israelita so kaabay dan bansa ya Midian ta aminpiga la ran inmataki. Atan so rason no akin ya diad panagpespesan na ubas so panbabayoan nen Gideon na trigo imbes ya diad uma, pian niyamot to itan a tampol. Abigla si Gideon nen nampanengneng so anghel tan tinawag ton “makapanyari a laki.” Tinepetan to imay anghel no kasin tulongan ira nen Jehova, a singa impangiliktar tod saray Israelita diad Ehipto nensaman. Impasabi na anghel so mensahe na Amalsa ya si Gideon et seguradon suportaan nen Jehova.
8 Intepet nen Gideon no panon to kasin ‘nilaban so Israel ed lima na saray Midianita.’ Oniay direktan ebat nen Jehova: ‘Wala ak ed sika, et kabilen mo ray Midianita ya singa ra labat sakey a laki.’ (Uko. 6:11-16) Balet siansia nin manduaruwa si Gideon no panon iyan nagawa, kanian sikatoy kinmerew na tanda. Imanoen ya diad impantongtong da, mapatpatnag ya parad si Gideon et tuan Persona si Jehova.
9 Say sinmublay ya agawa et amabiskeg ed pananisia nen Gideon tan sikatoy lalon inmapit ed Dios. Angiparaan na naakan si Gideon tan imparungo to ed anghel. Nen indiwit na anghel so baston to ed samay panangan, apoolan itan, kanian diman naamtaan nen Gideon ya talagan imbaki nen Jehova imay anghel. Ataktakot si Gideon tan inkuan to: “O, Katawan a Jehova, ta anengneng ko so anghel nen Jehova ed lupalupaan.” (Uko. 6:17-22) Kasin lapud satan ya agawa et inmarawi so liknaan nen Gideon ed Dios? Andi! Kabaliktaran so agawa. Lalo ton akabat si Jehova kanian alikna toy pikakareenan ed Dios. Ontan so nibaga tayo ta samay altar ya impaalagey tod saman ya pasen et nginaranan toy “Jehova-salom,” ya mankabaliksay “Si Jehova et Kareenan.” (Basaen so Uko-ukom 6:23, 24.) No dalepdepen tayoy gagawaen nen Jehova parad sikatayo kada agew, nalikna tayon sikatoy tuan Kaaro. No lanang tayon onaasingger ed sikato diad pikakasi, lalo tayon naliknay deen tan mas onelet so pikakaaro tayod sikato.
10. Unong ed Salmo 15:3, 5, anto ray nepeg tayon gawaen pian magmaliw itayon kaaro nen Jehova?
10 Balet pian magmaliw ya Kaaro tayoy Jehova, wala ray kaukolan tayon gawaen. Nabasa ed Salmo 15 so kinansion nen David nipaakar ed no anto ray gawaen tayo pian magmaliw itayon ‘sangkaili ed tolda nen Jehova’ odino kaaro to. (Sal. 15: 1, NW) Manpokus itayod duara ed saratan—agtayo paugesen so arum tan magmaliw ya matua ed pipiulop tayo. Oniay impaneskribe nen David ed sakey ya sangkaili diad tolda nen Jehova: “Agto uusarey dila to pian deralan so arum, . . . agmangaawat na pasuksok sumpad andiay kasalanan.”—Sal. 15:3, 5, NW.
11. Akin et agtayo nepeg ya paugesen so anggan siopa?
11 Diad sananey ya salmo, impasakbay nen David: “Pokpokan mo sirin so dilam ed pansalita na mauges.” (Sal. 34:13, NW) No agtayo unoren iyan pinuyanan ya simbawa, onarawi liknaan nen Aman Jehova ed sikatayo. Dia tua, say panagpauges et kagagawa na manunan kalaban to, si Satanas. Say salitan “Diablo” et inalad Griegon salita ya mankabaliksay “managpauges.” No alwaran tayoy ibabaga tayod arum, mansiansia itayon maapit ed si Jehova. Nepeg tayon tandaan itan lalo lad pidedeneng tayod saray aturon lalaki diad kongregasyon.—Basaen so Hebreos 13:17; Judas 8.
12, 13. (a) Akin et kaukolan ya matua tayod amin a bengatla? (b) Antoy epekto na inkamatua tayo ed arum?
12 Saray lingkor nen Jehova et nepeg ya matua, tan agda lolokoey arum. Insulat nen apostol Pablo: “Itultuloy yo kamin ipikasi, ta matalek kami a malinis so konsiensia mi, legan a panggugunaetan mi so manbilay a matua ed amin a bengatla.” (Heb. 13:18) Determinado itayon “manbilay a matua ed amin a bengatla,” kanian agtayo aabusoey kamaongan na saray agagi tayo. Alimbawa, no empleyado tayo ra, seguradoen tayon patas so trato tayod sikara tan sueldoan tayo ra unong ed apampaknaan. Bilang Kristiano, matua itayod saray empleyado tayo tan ed amin. Ontan met, aliwan daput no agi so amo tayo et onkerew tayo lay dakel a pabor.
13 Mabetbet tayon makakarengel na apresasyon manlapud saray nakakatransaksion na saray Tasi nen Jehova. Alimbawa, naimano na sakey a direktor na baleg a kompanya ya totooren na saray Tasi nen Jehova so salita da. “Totooren yon lanang no antoy apantongtongan,” so kuan to. (Sal. 15:4) Say inkamatua et ontulong pian napansiansia tayoy pikakaaro tayod si Jehova. Sakey ni, mangiter itan na dayew ed maaron Ama tayo ed tawen.
14, 15. Diad ministeryo, panon tayon natulongan iray totoo pian magmaliw iran kaaro nen Jehova?
14 Dakel so nakakatongtong tayod ministeryo ya manisia met ed Dios, balet agda iisipen ya posiblin sikatoy magmaliw ya sankaapitan a Kaaro da. Panon tayo ran natulongan? Imanoen imay instruksion nen Jesus ed saramay 70 disipulo to nen imbaki to ra ya sanderwa pian manpulong: “Inerman so looban yon abung et ibaga yo nin unona, ‘Niwala komon so kareenan ed sayan abung.’ Et no wala ditan so kaaro na kareenan, manayam ed sikato so kareenan yo. Balet no anggapo, ompawil itan ed sikayo.” (Luc. 10:5, 6) Nasagyat ed katuaan iray totoo no makaaro tayod sikara. Tan no wala ray onsumpa, makatulong met itan pian onkepay pasnok da tan nayarin ondengel la ra no napulongan ira lamet.
15 No wala ray napulongan tayon abayag lad palson relihyon odino apasal lad saray agmakasulatan a tradisyon, siansia nin makaaro tan mauyamoy pitongtong tayod sikara. Maliket tayon aawaten ed saray aral tayo iray totoon nadidismaya lapud nagagawad mundo tan labay dan nakabat so Dios ya dadayewen tayo. Nabasa tayo ray balibalin eksperiensya diad saray artikulo ed seryen “Uumanen na Biblia so Bilay.”
16. Akin et nibagan kaaro tan “kakimeyan” itayo nen Jehova?
16 Kaslakan ya saramay saniiban mantratrabaho et magmamaliw ya maapit a sankakaaro. Pribilehyo na amin ya dedikadon lingkor nen Jehova so magmaliw a kaaro tan “kakimeyan” to. (Basaen so 1 Corinto 3:9.) On, legan tayon mibibiang ed panagpulong tan panaggaway babangatan, lalo tayon natatalosan iray balibalin kualidad na Ama tayod tawen. Nanenengneng tayo no panon itayon tutulongan na masanton espiritu to pian nagawaan tayoy responsabilidad tayon ipulong so maong a balita.
17. Panon tayon nalilikna ed saray asemblea tan kombension tayo ya Kaaro tayo si Jehova?
17 No mas dakel so panaon tayod panaggaway babangatan, nalikna tayo ya lalo tayon onaapit ed si Jehova. Singa bilang, naoobserbaan tayo no panon ya manggagaway paraan si Jehova pian agnatuloy so plano na saray onsusumpa. Isipen pa ray agawad apalabas a taon. Agta sankanengneng ya igigiya itayo na Dios? Pandinayewan tayoy tuloytuloy ya suplay na dakel ya espiritual a naakan. Nalilikna tayod saray kombension tan asemblea tayo ya amtan talaga nen Aman Jehova iray problema tan pankaukolan tayo. Lapud panangapresya na sakey a pamilya ed kombension ya inatendian da, insulat da: “Talagan asabi puso mi. Alikna mi ya inar-aro nen Jehova so balang sakey ed sikatayo tan labay to ya maong so pansumpalan tayo.” Imbalikas na sanasawan taga Germany so pisalsalamat da ed maaron impangawat tan impangasikasod sikara nen inmatendi rad special convention diad Dublin, Ireland. Onia ni imbaga ra: “Balet say manunan pisalsalamatan mi et si Jehova tan say pinili ton Ari a si Jesu-Kristo. Inimbitaan da tayon magmaliw ya kabiangan na nankakasakey a bansa. Nalilikna tayo itan ya pankakasakey kada agew. Say naeksperiensya mid special convention diad Dublin so mangipapanonot ya lanang ed sikami ya mabmablin pribilehyo ya kaiba mi kayon manlilingkor ed makapanyarin Dios tayo.”
18. Antoy nepeg tayon itepet ed sarili tayo nipaakar ed pitotongtong tayod si Jehova?
18 No lanang ya mantotongtong iray sankakaaro, lalon onelet so pankakaaro da. Uso la natan so social networking tan text. Kumusta balet so pitotongtong tayod sankaapitan a Kaaro tayo ey, si Jehova? Tua, sikatoy ‘Dumerengel na pikakasi.’ (Sal. 65:2) Balet kasin mabetbet tayon mitotongtong ed sikato?
19. Antoy makatulong no naiirapan tayon ibalikas ed si Aman Jehova iray walad puso tayo?
19 Naiirapan so arum a lingkor na Dios ya ibagay nalilikna ra. Balet ontan so labay nen Jehova ya gawaen tayo no manpikasi tayo. (Sal. 119:145; Tag. 3:41) Agtayo mapaga no bilang agtayo amta no panon ya ibalikas so walad puso tayo. Insulat nen apostol Pablo ed saray Kristiano ed Roma: “Wala ray panaon a nakaukolan tayoy manpikasi balet agtayo amtay ipikasi tayo. Balet, say espiritu a mismo so ontulong ed sikatayo anggano agtayo amta so ibalikas tayo ed saray ey-ey tayo. Ingen ta samay manguusisa ed kapusoan et amta to so kabaliksan na espiritu, lapud mikakasi itan unong ed linawa na Dios parad saray masanto.” (Roma 8:26, 27) No dalepdepen tayo ray balikas ed saray libro na Biblia ya singa say Job, Salmos, tan Uliran, natulongan itayon nibesngaw so nalilikna tayod si Jehova.
20, 21. Akin et makaligliwa imay imbaga nen Pablo ya walad Filipos 4:6, 7?
20 No wala ray dadalanen tayon mairap a situasyon, unoren tayo iyan pinuyanan ya simbawa nen Pablo ed saray taga Filipos: “Agyo pampapagaan so antokaman, noagta diad amin a bengatla et ipaamta yo ed Dios iray kerew yo diad panamegley na pikakasi tan masimoon a pikekerew tekep na pisasalamat.” Makaligliwa so ontan ya maabig a komunikasyon ed sankaapitan ya Kaaro tayo, ta onia ni imbaga nen Pablo: “Say deen na Dios a palumbasan toy amin a kanonotan so manbantay ed saray puso tan nonot yo diad panamegley nen Kristo Jesus.” (Fil. 4:6, 7) Komon ta lanang tayon pablien so agnaparaan ya “deen na Dios” a talagan manbabantay ed kapusoan tan kanonotan tayo.
21 Ontulong so pikakasi pian onelet so pikakaaro tayod si Jehova. Kanian ‘mantultuloy itayon manpikasi.’ (1 Tes. 5:17) Komon ta sayan impanaral tayo et mamabiskeg ed mablin relasyon tayod Dios tan ed determinasyon tayon ontulok ed matunong iran estandarte to. Tan mangigana tayoy panaon ya dalepdepen iray naaawat tayon bendisyon lapud Ama, Dios, tan Kaaro tayo si Jehova.
▪ Nen panaon nen Juan a Managbautismo, “mantatalaran iray totoo tan oniay nononoten dan amin nipaakar ed si Juan: ‘Sikato la kasi imay Kristo?’” (Luc. 3:15) Akin ya tatalaranan na saray Judio ed saman a panaon so isabi na Mesias? Walay pigaran rason.
Nen nianak si Jesus, nampanengneng so anghel nen Jehova ed saray pastol ya mamabantay ed saray karnero da diad kaumaan ya asingger ed Betlehem. (1) Imbalita na anghel: “Nianak ed sikayo natan ed syudad nen David so sakey a Manangilaban, say Kristo a Katawan.” (Luc. 2:8-11) Kayari to, “akiulop ed anghel so dakerakel nin anghel, ya indaydayew da so Dios, a kuan da:* ‘Nigloria so Dios ed katawenan, tan diad dalin et niwala so deen ed saray totoon aabobonan to.’”—Luc. 2:13, 14.
Seguradon baleg so epekto na satan a balita ed saraman ya mapaabeban pastol. Linma ran tampol ed Betlehem insan nen nalmo day Jose tan Maria tan say ugaw nin Jesus, “impakabat da imay nibaga ed sikara nipaakar ed sayan ugaw.” Bilang resulta, “nikelkelawan so amin ya akadngel ed saray bengatlan imbaga na saray managpastol.” (Luc. 2:17, 18) Ipapanengneng na saramay salitan “amin ya akadngel” ya wala ni arum ya angibagaan na saray pastol likud ed si Jose tan Maria. Insan nen pasempet la ra, “inggloria tan indaydayew da so Dios lapud amin a bengatlan nadngel tan anengneng da, unong a nibaga ed sikara.” (Luc. 2:20) On, ag-insekreto na saraman a pastol iray maong a bengatlan nadngelan da nipaakar ed Kristo!
Nen inyakar di Maria so panguloan ya anak dad Jerusalem pian ipresentad si Jehova bilang panangunor ed Mosaikon Ganggan, wadman si propetesan Ana, tan “akisalamat ed Dios tan intongtong to so ugaw ed amin na saramay manatalaran ed kiliktar na Jerusalem.” (2) (Luc. 2:36-38; Exo. 13:12) Kanian nantultuloy ya kinmayat so balita nipaakar ed Mesias.
Kayari to, “wala ray astrologo a nanlapu ed bukig a linma ed Jerusalem, ya inkuan da: ‘Iner so kawalaan na samay nianak ya ari na saray Judio? Ta anengneng mi so bitewen to sanen wala kami ed bukig, kanian linma kami dia pian sikatoy igalang mi.’” (Mat. 2:1, 2) Nen nadngel itan nen Arin Herodes, “sikatoy agonigon ontan met na amin a kaiba to ed Jerusalem; tan sanen tinipon to so amin a manunan saserdote tan eskriba na saray totoo, tinepetan to ra no iner so pangiyanakan ed Kristo.” (3) (Mat. 2:3, 4) Dakel sirin so akabalitan sinmabi la imay insipan a Mesias!*
Base ed Lucas 3:15, iisipen na arum a Judio ya si Juan a Managbautismo so Kristo. Balet pinatunda nen Juan itan ya espikulasyon nen imbaga ton: “Samay onsabin katumbokan ko et mas mabiskeg nen siak, ya agak anggan makanepegan a mangekal ed sandalyas to. Sikato so manbautismo ed sikayo ed masanton espiritu tan ed apoy.” (Mat. 3:11) Lapud satan ya imbaga nen Juan, segurado ya lalon tinalaranan na saray Judio so Mesias.
Kasin kinuenta na saray Judio nen inmunan siglo so panaon na isabi na Mesias base ed samay propesiya nipaakar ed 70 simba ya nabasad Daniel 9:24-27? Posible, balet agtayo segurado. Diad tua, nen panaon nen Jesus et dakel so mankokontraan ya interpretasyon nipaakar ed 70 simba, tan arawdawi iratan ed pakatalos tayo natan.*
Saray Essenes, Judion sekta ya say panagbilay da et singa saray monghe, et manisian duaran Mesias so onsabi anggad manampot so 490 taon, balet agtayo segurado no imbase da itan ed propesiya nen Daniel. Anggano ontan bilang so ginawa ra, imposiblin panisiaan na karaklan a Judio so kalkulasyon na ontan ya sekta.
Wala ray Judio nen komaduan siglo C.E. ya manisian samay 70 simba et manlapud impakaderal na inmunan templo nen 607 B.C.E. anggad impakaderal na komaduan templo nen 70 C.E. Papanisiaan balet na arum ya asumpal itan a propesiya nen panaon na saray Maccabeo nen komaduan siglo B.C.E. Kanian agtalaga malinew ed sikara no panon ya kuentaen so 70 simba.
No dugay pakatalos na saray Judio nen inmunan siglo C.E. ed samay 70 simba, inusar komon itan na saray apostol tan arum nin Kristiano nen inmunan siglo bilang prueba ya dugaruga so insabi na Mesias diad panaon nen Jesu-Kristo. Balet anggapoy ebidensya ya ginawa da itan.
Wala ni sakey ya punton marakep ya ikonsidera. Mabetbet ya idadanet na saray angisulat ed Ebanghelyo ya wala ray espisipikon propesiya ed Hebreon Kasulatan ya asumpal ed si Jesu-Kristo. (Mat. 1:22, 23; 2:13-15; 4:13-16) Balet anggapon balot ed sikara so angisulat ya say impanbilay nen Jesus diad dalin et walay koneksion tod samay propesiya nipaakar ed 70 simba.
Bilang sumaryo: Agtayo segurado ya diad panaon nen Jesus et dugay pakatalos na saray totoo ed samay propesiya nipaakar ed 70 simba. Balet nabasad Ebanghelyo so arum ya makatunongan iran rason no akin ya ‘tatalaranan’ na saray totoo so Mesias.
^ par. 4 Agnabasad Biblia ya angansion iramay anghel nen nianak si Jesus.
^ par. 7 Ompan itepet tayo, Akin et naisip na saramay astrologo so inkianak na “ari na saray Judio” nen anengneng da so “bitewen” ed Bukig? Agta posible ya abalitaan day inkianak nen Jesus legan iran manbiabiahe ed Israel?
^ par. 9 Nabasa so pakatalos tayod propesiya nipaakar ed 70 simba diad libron Anto so Peteg ya Ibabangat na Biblia? diad pahina 197-199.
Baleg so epektod sikatayo na saray problemad bilay. Apektaen toy isip, pakapuyen to itayo, tan naandi liket tayo. Graben irap so naeksperiensya na ari na Israel ya si David. Panon ton asarag iratan? Diad sakey ya makapatenyeg a salmo, oniay imbaga to: ‘Inyakis ko so boses ko ed Jehova; diad boses ko et oney-ey ak ed Jehova. Mandalem ak ed arap to; iparungtal ko ed arap to so gonigon ko. No say espirituk et nalner dia ed loob ko, babantayan mo so basbas ko.’ On, mapaabeban kinmerew na tulong si David ed Dios.—Sal. 142:1-3.
Diad mairap iran panaon, mapaabeban kinmerew na tulong si David ed si Jehova
Diad sananey nin salmo, inkansion nen David: ‘Sakey a pamaakaran so kinerew ko ed Jehova, a sikato so anapen ko: salanti, say panayam ko komon ed abung nen Jehova ed amin ya agew na bilay ko, say inengneng kod karakpan nen Jehova.’ (Sal. 27:4) Aliwan Levita si David, balet imadyin mo ya sikatoy akaalagey ed paway na masanton sular ya asingger ed tabernakulo, say sentro na dugan panagdayew ed saman a panaon. Ontan lay pisalsalamat to kanian labay toy manayam diman diad interon bilay to pian nanengneng toy “karakpan nen Jehova.”
Say salitan “karakpan” et mikonektaan ed kipapasen o kualidad ya “maabig odino balibali ed nonot tan liknaan.” Talagan aapresyaen nen David so uksoyan na Dios ed dugan panagdayew. Maabig no tepetan tayoy sarili tayo, ‘Onman met kasi naliliknak ed alikna nen David?’
Diad panaon tayo, agla akadepende ed saksakey a pasen so iyasingger ed si Jehova. Say uusaren na Dios natan ya sagradon uksoyan parad dugan panagdayew et say baleg ya espiritual a templo to.* No apresyaen tayo iyan uksoyan, nanengneng tayo met so “karakpan nen Jehova.”
Konsideraen so altar ya gawad gansa diad asingger ed lolooban na tabernakulo. (Exo. 38:1, 2; 40:6) Irerepresenta na satan so maliket ya pangawat na Dios ed bilay nen Jesus bilang bagat. (Heb. 10:5-10) Isipen pa no antoy maabig ya resulta na satan! Insulat nen apostol Pablo: “Akapikareenan itayo ed Dios diad impatey na Anak to sanen kakabusol to itayo ni.” (Roma 5:10) Diad pangipatnag tayoy pananisia ed niyibung ya dala nen Jesus, magmaliw itayon kaaro na Dios ya papaboran tan panmamatalkan to. Bilang resulta, nalikna tayoy maapit a “pikakaaro ed Jehova.”—Sal. 25:14.
Lapud ‘aperdona iray kasalanan tayo,’ naeksperiensya tayoy “makapainawan panaon a manlapud si Jehova.” (Gawa 3:19) Say situasyon tayo et miparad sakey a priso ya legan ton alagaren so sentensia ton ipapatey et pagbabawian toy ginawa to tan anguma-uman. Naimano itan na sakey ya maaro tan makasin huis kanian inekal to lay sentensia na satan a too. Seguradon akainawa tan malikeliket iman a priso! Si Jehova et singa satan ya huis—kakasian to ray totoon magbabawi tan ekalen to lay sentensia dan patey.
Pigarad saray naobserbaan nen David ya kabiangan na dugan panagdayew diad abung nen Jehova et say pantitipon na dakerakel ya Israelita, say panagbasa tan pangipaliwawa ed Ganggan, say pamool na insenso, tan say sagradon panlilingkor na saray saserdote tan Levita. (Exo. 30:34-38; Num. 3:5-8; Deu. 31:9-12) Sarayan kabiangan na dugan panagdayew ed Israel nensaman et walay piparaan to natan.
Singa met nensaman, diad panaon tayo et “agaylay abig tan makapaliket ed saray totooy Dios a manbilay iran nankakasakey!” (Sal. 133:1, Maung a Balita) Dinmakerakel itayon sanaagi diad interon mundo. (1 Ped. 2:17) Ibabasa tan ipapaliwawa so Salita na Dios diad saray aral tayo. Mangitatarya si Jehova na dakel ya programa panamegley na organisasyon to pian nibangat itayo. Agmet nasabaan so niimprintan espiritual ya naakan ya nausar tayod personal tan pamilyan panagaral. Oniay komento na sakey a membro na Mananguley ya Ulop: “Diad pandadalepdep kod Salita nen Jehova tan ed kabaliksan na satan, tan diad pansasagpot kon nawalaay kakabatan tan pakatalos, talagan naliliknak so inkayaman ed espiritual tan inkakontento.” On, ‘say pakatalos et makapaliket ed kamarerwa tayo.’—Uli. 2:10.
Diad panaon tayo, inagew-agew ya onsasabid si Jehova iray pikakasi na saray lingkor to. Parad sikato, saratan ya pikakasi et singa ambalbalingit ya insenso. (Sal. 141:2) Malikeliket itayo ta amta tayon labalabay nen Jehova no onaasingger itayod sikato diad pikakasi!
Impikasi nen Moises: “Katawan a Dios mi, bendisyonan mo kami pa. Paaligwas mo kami pad amin a gagawaen mi!” (Sal. 90:17, Maung a Balita) Bebendisyonan nen Jehova so kimey tayo legan tayon maseseg a manpupulong. (Uli. 10:22) Nayarin wala ray atulongan tayon makaamtad katuaan. Anganko et mantutultuloy tayo nin siansia ed sayan kimey ed piga-pigara lan taon anggano dakel so ag-ondengel, walay sakit o emosyonal ya problema tayo, odino makakaeksperiensya tayoy panamasegsegang. (1 Tes. 2:2) Anggaman ontan, agta anengneng tayoy “karakpan nen Jehova” tan nalilikna tayon naliliketan a maong so Ama tid tawen ed saray sagpot tayo?
“Si Jehova sikato so nabebetangan ko a tawir ko,” so inkansion nen David. “Wala so sakey a maong a tawir ko,” so kuan to. (Sal. 16:5, 6) Misalsalamat si David ed “tawir” to—say maapit ya relasyon tod si Jehova tan say pribilehyo ton manlingkor ed sikato. Singa si David, nayarin makaeksperiensya tayo met na dakel ya irap, balet dakel so espiritual ya bendisyon tayo! Komon ta lanang tayon panliketan so dugan panagdayew tan apresyaen so espiritual a templo nen Jehova.
^ par. 6 Nengnengen so Say Panag-bantayan ya Hulyo 1, 1996, pahina 14-24.
INALAD DAAN IRAN KOLEKSION MI
“Mas kalupa ni nen Brother Russell ’tan ay nen say si Brother Russell ya mismo!”—Sakey ed saray akabantay ed “Photo-Drama” nen 1914.
SAYAN taon so koma 100 ya anibersaryo na unonan impangipalabas ed “Photo-Drama of Creation,” say agnalinglingwanan ya pelikulan ginawa pian ombiskeg so pananisia ed Biblia bilang Salita na Dios. Diad saman a panaon ya makapkapuy so pananisia na dakel a totoo lapud bangat ya ebolusyon, panagkritiko ed Biblia, tan panduaruwa, impakabat na “Photo-Drama” si Jehova bilang say Amalsa.
Si Charles T. Russell, ya angidaulo ed saray Estudyante na Biblia, et lanang ya manaanap na sankaepektiboan tan sankapelesan ya paraan pian nipaamtad dakel a totoo so katuaan a walad Biblia. Diad saman et masulok ya taloran dekada lan mangiimprinta iray Estudyante na Biblia na saray publikasyon. Balet natan et akanonot iray balon paraan—say pangusar na pelikula.
Nen 1890’s, wala la ray pelikulan anggapoy sound. Nen bandad gapo na 1903, walay pelikulan nipaakar ed relihyon ya impalabas diad sakey a simbaan ed New York City. Kanian kagapo-gapo ni labat na industriyay pelikula nen inggapo nen Russell so preparasyon parad “Photo-Drama” nen 1912. Naisip to ya diad satan et nipasabi ed totoo so katuaan ed Biblia diad paraan ya agnagawaan na niimprintan publikasyon.
Diad ami-amin et waloy oras so “Photo-Drama,” balet inapag ed apatiran parte. Kaibad satan so 96 ya antirikey a nirekord a paliwawa ed Biblia ya insalaysay na sikat ya espiker a kabkabat so boses to ed saman a panaon. Wala ray ombabansag ya klasikal a musika ed dakel ya eksena. Marundunong iran operator so mangipi-play ed akarekord iran boses tan musika diad phonograph, tan ibabansag day sounds ed saray de-kolor ya slides tan panangiyakto ed saray kabkabat ya istoryad Biblia.
“Impanengneng toy manlapud impamalsa na saray bitewen anggad maglorian panampot na Sanlibon Taon ya Uley na Kristo.”—F. Stuart Barnes, 14 años to nen 1914
Maslak ed saray eksena tan glass slides et ginawad saray commercial studio. Wala ray propesyonal ya artist ed Philadelphia, New York, Paris, tan London ya sansasakey dan impinta iray glass slides tan film. Dakel met so impinta na saramay mantratrabahod Art Room ed Bethel, ya sasalatan da ray aderal ya slides. Likud nid saramay eksenan ginawad commercial studio, nan-shooting met iray Bethelite diad Yonkers, New York, tan inyakto da iray karakter di Abraham, Isaac, tan samay anghel ya pinigilan toy Abraham ya ibagat so anak to.—Gen. 22:9-12.
Imbaga na kaiba nen Brother Russell ed saray reporter ya lapud sayan pelikula et “mas nasagyat ed Kasulatan so libo-libon totoo no ikomparad antokaman ya ginawa na relihyon nensaman.” Kasin naliketan iray lider na relihyon ed sayan balon paraan pian niiter so pankaukolan na saray totoon narasan ed espiritual? Aliwan ontan so agawa, ta kinondena na saray ministro na Kakristianoan so “Photo-Drama.” Angusar ni ra ingen na maamot odino arap-arapan iran paraan pian ag-itan nabantayan na publiko. Diad sakey ya pangipalabasan komon na satan et impapultot na asosasyon na saray ministro so koryenti.
Anggaman ontan, siansia nin napapano na totoo iray teatro pian bantayan so “Photo-Drama” ya libre. Diad United States, nipapalabas so “Photo-Drama” ed anggad 80 ya syudad kada agew. Dakel ya akabantay so mankelaw ed anengneng dan pelikula ya ‘walay boses to.’ Lapud time-lapse photography et abantayan da so impusnak na siwsiw tan say balibalin imbuskag na rosas. Indanet na saray impormasyon ed science so makapadinayew ya karunongan nen Jehova. Singa abitlad gapo, nen anengneng na sakey a nambantay si Brother Russell ya mansasalita ed screen, imbaga ton ‘mas kalupa ni ’tan nen Brother Russell nen say si Brother Russell ya mismo!’
Deneskribe na author tan film historian a si Tim Dirks so “Photo-Drama” ya “say sankaunaan ya pelikulan walay ombabansag ya sound (akarekord iran boses), onggagalaw iran litrato, tan makolor iran slides.” Wala la ray pelikulan angusar ed sarayan teknik antis na “Photo-Drama,” balet agda nausar ya amin ed saksakey ya pelikula, lalo la no Biblia so tema to. Tan anggapo lay miparad karakel na akabantay ed satan—ami-amin et manga siameran milyon diad North America, Europe, Australia, tan New Zealand diad unonan taon ni labat!
Unonan impalabas so “Photo-Drama” nen Enero 11, 1914, diad New York City. Kayari pitoran bulan sinmabi so Sankamundoan a Guerra I. Balet siansia nin oonla ray totoo pian manbantay na “Photo-Drama,” tan naliligliwa irad mararakep iran eksena na saray onsabin bendisyon na Panarian. Nen 1914, anggapo lan talagay arum ya pelikulan makapipara ed “Photo-Drama.”
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn p. 117 Igloria so Balon Ari na Dalin***
Kanta 99
Igloria so Balon Ari na Dalin
(Apocalipsis 7:9)
1. Walay ulop a nanlapud
balang nasyon tan tribu,
Amin da et tinipon na
lider dan Jesu-Kristo.
Panariay Dios niletneg la;
Gagala toy nasumpal la.
Ilalo iyan inter nen Jah,
Mangitaryay tuan ligligwa.
(KORO)
Igloriay Jehova’n Dios;
Tan si Kristo Jesus,
Say intaryay Dios a dondon,
Pian manbilay itayo diad dalin,
Tan manserbin magnayon.
2. Manliket ya itandoroy
Ari tayon si Kristo,
Say Prinsipe Kareenan,
a kisalbay iter to.
Paraisoy asingger la.
Naandi ermen tan paga,
Saray inatey paolien la.
Panaon lay panggayaga!
(KORO)
Igloriay Jehova’n Dios;
Tan si Kristo Jesus,
Say intaryay Dios a dondon,
Pian manbilay itayo diad dalin,
Tan manserbin magnayon.
(Nengnengen met so Sal. 2:6; 45:1; Isa. 9:6; Juan 6:40.)
^ ***sn p. 126-127 Ontatdang ed Palandey nen Jehova***
Kanta 107
Ontatdang ed Palandey nen Jehova
(Isaias 2:2-4)
1. Ontangwa’d lampas na
Sankatagyan a pukdol.
Wadtay palandey na Dios,
Nitandoro natan.
Totoo’d nasyones
So ontatatdang ditan.
Kuan da ed sinansakey,
‘Dios so panlingkoran.’
Natan lan panaon
Ondakel so melag a bilang.
Diad iyaaligwas,
Bendisyoy Dios nagagamoran.
Minilyoy dinmapag,
Nampasakop la ed Dios.
Diad Dios et insipan dan
Manmatoor ira.
2. Ingganggan nen Jesus
A manpulong itayo.
Panarian ibalita
Ed ami’ totoo.
Si Kristoy Ari la,
Ondapag ed sikato.
Diad saray ontalineng,
Bibliay ’yaral tayo.
Manliket so puso
Ed agaylan indaak tayo!
On, lawas ti’n mibiang.
Jehova’y ipaamta’d mundo.
Ikelyaw ti’ sirin,
Pian narengel na amin,
‘Onla’d palandey nen Jah
Tan ditan mansiansia.’
(Nengnengen met so Sal. 43:3; 99:9; Isa. 60:22; Gawa 16:5.)
^ ***sn p. 129 Itandoro so Panguloan nen Jehova!***
Kanta 109
Itandoro so Panguloan nen Jehova!
(Hebreos 1:6)
1. Itandoroy Kristo,
Ari ya nilanaan.
Maptek, matuay uley to,
Mamendisyoy daakan.
Lapud agaylan aro
Ed ngaray Ama to,
’Yalangon toy Jehova,
Tan soberanya To.
(KORO)
Itandoroy Kristo!
Anak a Panguloan.
Nitrono’d Palandey Sion,
Ari la ed Panarian!
2. Itandoroy Kristo
Lapud impanondon to,
Naawat lay perdona,
Tan bilay a maando.
Nia lay nobya nen Kristo,
Dalisay tan masnag.
Diad pambansal da’d tawen,
Gloriay Dios, nisindag.
(KORO)
Itandoroy Kristo!
Anak a Panguloan.
Nitrono’d Palandey Sion,
Ari la ed Panarian!
(Nengnengen met so Sal. 2:6; 45:3, 4; Apo. 19:8.)
^ ***sn p. 118-119 Armada Itayo nen Jehova!***
Kanta 100
Armada Itayo nen Jehova!
(Joel 2:7)
1. Armada nen Jehova
Makmakpel ira,
Ipulong day Panarian,
Si Kristo, Ari la.
Matoor a manlingkor
Tan boluntaryo,
Lawas pursigido,
Ag-onsusuko.
(KORO)
Armada nen Jehova;
Kristoy iba ra,
“Dios manuuley la,”
Ikekelyaw da.
2. Ariripen na tuan Dios,
Onlan mananap,
Karneron nababalang,
Tan napapairap.
Sikaray taganoen,
Pawilen tayo;
Itagar tayo ra’d
Kingdom Hall tayo.
(KORO)
Armada nen Jehova;
Kristoy iba ra,
“Dios manuuley la,”
Ikekelyaw da.
3. Armada nen Jehova,
Kristoy lider da,
Akaparaan lawas
Parad pilaban da.
Ingen ta manal-alwar,
Lawas matulok.
Agmikompromiso
Diad saray subok.
(KORO)
Armada nen Jehova;
Kristoy iba ra,
“Dios manuuley la,”
Ikekelyaw da.
(Nengnengen met so Efe. 6:11, 14; Fil. 1:7; Filem. 2.)
^ ***sn p. 71 Pabiskegen To Ka***
Kanta 60
Pabiskegen To Ka
(1 Pedro 5:10)
1. Impaamta’d sika na Dios so katuaan
Tan inyakar to ka ed liwawa,
Ta diad pusom, anengneng ton pirawat mo
A kabatey Dios tan gaw’ey duga.
Ganggan toy insipan mon sumpalen,
Tan diad satan tinulongan to ka.
(KORO)
Dinondon ka na Dios
tan kayarian to ka la.
Kanian pasesegen,
pabiskegen to ka.
Sikay salimbengan tan
naynay ton igiya.
Lawas pasesegen,
pabiskegen to ka.
2. Anak toy inter to a para ed sika,
Ta say italonam, pirawat to.
No say mismon Anak to agto insiblet,
Laloy biskeg a kaukolan mo.
Say panangarom agto lingwanan.
Saray lingkor to agto paulyan.
(KORO)
Dinondon ka na Dios
tan kayarian to ka la.
Kanian pasesegen,
pabiskegen to ka.
Sikay salimbengan tan
naynay ton igiya.
Lawas pasesegen,
pabiskegen to ka.
(Nengnengen met so Roma 8:32; 14:8, 9; Heb. 6:10; 1 Ped. 2:9.)
^ ***sn p. 62 Mansiansia Tayo ed si Jehova***
Kanta 51
Mansiansia Tayo ed si Jehova
(Josue 23:8)
1. Soberanon Dios mi, sikay makanepegan.
Diad pidedeneng mo, hustisyay agnauman.
Amin ya inkuan mo et lawas ya ontua.
Mansiansia kami a maapit ed sika;
Ganggan moy magnayon a makagunggona.
2. Niletneg so tronom ed katua’n tan hustisya.
Say ayaman moy apaliberan na gloria.
Saray maulimek, iyaasingger mo.
Mansiansia’d Jehova,
say Dios a supremo;
Makanepegay panangidayew tayo.
3. Katawenan mismo, sikay agto nakarga.
Agka naamper na saramay onsusumpa.
Amin a sipan mo, lawas mon sumpalen.
Mansiansia’d Jehova; Lawas ti’n tuloken,
Debosyon tayoy lalon paaralemen.
(Nengnengen met so Deu. 4:4; 30:20; 2 Ara. 18:6; Sal. 89:14.)
^ ***sn p. 108 Amak, Dios Ko tan Kaarok***
Kanta 91
Amak, Dios Ko tan Kaarok
(Hebreos 6:10)
1. Mairap man so bilay,
Napno man na gonigon tan lua,
Balet siansian nikuan kon,
“Bilay koy makana.”
(KORO)
Ta say Dios matunong tan
Panangarok agto lingwanan.
Lawas asingger ed siak;
Si Jehova, agtoak taynan.
Dios so manatarya’d siak,
lawas a mananalimbeng ko.
Si Jehova so Kaarok,
Amak, Dios ko.
2. Linmabas lay kaksilan;
Sinmublay lay inkama-edad.
Siansian diad pananisiak,
Say ilalok masnag.
(KORO)
Ta say Dios matunong tan
Panangarok agto lingwanan.
Lawas asingger ed siak;
Si Jehova, agtoak taynan.
Dios so manatarya’d siak,
lawas a mananalimbeng ko.
Si Jehova so Kaarok,
Amak, Dios ko.
(Nengnengen met so Sal. 71:17, 18.)
^ ***sn p. 74 Lawas Matoor***
Kanta 63
Lawas Matoor
(Salmo 18:25)
1. Manmatoor ed Jehova,
Ipatnag tayoy aro.
Bilang lingkor, dedikado,
Amtaen ti’ ganggan to.
Ag-onsaew so bilin to,
Tuloken tayo ’ratan.
Panmatalkan si Jehova;
Diad dapag to ag-onsian.
2. Manmatoor ed agagi,
Lawas a pilimogan.
Manaroan, mantulongan,
Tan manrerespetoan.
Agti’ manpapaulyanan
No walay kairapan.
No say Biblia, ipapuso
Onelet so ulopan.
3. Manmatoor ed agagi
A mangidadaulo.
Ontulok a masimoon,
Paigiya itayo.
Diad ontan walay bendisyon,
Tan ombiskeg itayo.
No matoor ti’d Jehova,
Mansiansia ti’d aro to.
(Nengnengen met so Sal. 149:1; 1 Tim. 2:8; Heb. 13:17.)
^ par. 10 (Apo. 19:1-21) Kayari na sarayan bengatla et walay nadngel kon maksil a boses a singa boses na sakey a baleg ya ulop ed tawen. Inkuan da: “Idayew yo si Jah, sikayoran totoo! Say panangilaban tan say gloria tan say pakayari et kayarian na Dios tayo, 2 lapud matua tan matunong iray panangukom to. Ta impaakseb to lay panangukom ed bantog a balangkantis ya aneral ed dalin diad impilawanan to, tan binmales la ed sikato nisengeg ed dala na saray aripen to.” 3 Tan diad komaduan pankanawnawa et tampol ya inkuan da: “Idayew yo si Jah, sikayoran totoo! Tan say asewek a manlalapud sikato et ontatagey lawas diad andi-anggaan.” 4 Tan say duamplo tan apat a mamasiken tan say apatiran mabilay a pinalsa et dinmakmomo tan indayew da so Dios ya akayurong ed trono, tan inkuan da: “Amen! Idayew yo si Jah, sikayoran totoo!” 5 Ontan met, sakey a boses so nadngel manlapud trono a kuan to: “Idayew yo so Dios tayo, amin yon ariripen to, ya ontatakot ed sikato, saray abeba tan saray atagey.” 6 Tan nadngel koy sakey a boses a singa boses na baleg ya ulop tan singa tanol na manag-agus iran danum tan singa tanol na maksil iran karol. Inkuan da: “Idayew yo si Jah, sikayoran totoo, lapud si Jehova a Dios tayo, say Makapanyarin-amin, et ginmapo lan manuley bilang ari. 7 Manggayaga itayo tan manliket itayon maong, tan sikatoy igloria tayo, lapud asabi la so kasal na Kordero tan akaparaan la so nobya to. 8 On, say nobya et naabuloyan a mangisulong na masileng, malinis, tan pinon lienzo, ta say kabaliksan na pinon lienzo et saray matunong a gawa na saray masanto.” 9 Tan inkuan na anghel ed siak: “Isulat mo: Maliket iramay naimbitaan ed ponsia na kasal na Kordero.” Tan inkuan to ni ed siak: “Saraya so tuan salita na Dios.” 10 Diad saman et dinmakmomo ak ed salian to pian idayew ko. Balet inkuan to ed siak: “Manalwar ka! Agmo itan gagawaen! Sakey ak labat ya aripen, a singa sika tan saray agagim a walaan na kimey a panagtasi nipaakar ed si Jesus. Dayewen moy Dios; ta say panagtasi nipaakar ed si Jesus so gagala na pampropropesiya.” 11 Tan anengneng kon alukasan so tawen, tan nia! sakey ya amputin kabayo. Tan samay akakabayo ed satan et tatawagen a Matoor tan Matua, tan sikato so mangukom tan milaban unong ed inkatunong. 12 Saray mata to et singa mandarlang ya apoy, tan diad ulo to et walay dakel a korona. Walay akasulat a ngaran to ya anggapoy makaamta noag sikato labat, 13 tan sikatoy akasulong na latop a kawes ya awalsikan na dala, tan say inngaran ed sikato et Say Salita na Dios. 14 Ontan met, ontutumbok ed sikato iray armada ed tawen ya akalugan ira ed saray amputin kabayo, tan akakawes ira na amputi, malinis, tan pinon lienzo. 15 Tan diad sangi to et ompapaway so makdem tan andukey ya espada, pian kabilen to iray nasyon diad panamegley na satan, tan pastolan to ra diad panamegley na balatyang a baston. Igatin-gatin to met so panagpespesan na baleg a sanok na Dios a Makapanyarin-amin. 16 Tan diad latop a kawes to, salanti diad tapew na ulpo to et akasulat so ngaran ton, Ari na saray arari tan Katawan na saray katawan. 17 Anengneng ko met so sakey ya anghel ya akaalagey ed pegley na agew, tan sikatoy kinmelyaw ed maksil a boses tan inkuan to ed saray amin a manok ya ontitikyab ed pegley na tawen: “Gali dia, mantitipon kayo parad baleg a pangdem na Dios, 18 pian kanen yo iray laman na saray arari tan laman na saray komandante na militar tan laman na saray mabiskeg a lalaki tan laman na saray kabayo tan saramay akalugan ed saratan, tan saray laman na amin, saray laman na bulos a totoo ontan met ed saray aripen tan saray abeba tan saray atagey.” 19 Tan anengneng ko so atap ya ayep tan saray arari ed dalin tan saray armada ra a nantitipon pian milaban ed samay akalugan ed kabayo tan ed armada to. 20 Tan narel so atap ya ayep, pati say palson propeta a nanggawa ed arapan to na saray tanda ya impamalikdo to ed saray angawat ed marka na atap ya ayep tan saramay mandadayew ed imahen to. Legan a mabilay ni ra, nibantak ira ed mandarlang a dayat a manliob ed asupre. 21 Balet saray arum et pinatey ed panamegley na andukey ya espada na samay akalugan ed kabayo, say espada a pinmaway ed sangi to. Tan saray amin a manok et napsel ed saray laman da.
^ par. 10 (Apo. 19:11-21) Tan anengneng kon alukasan so tawen, tan nia! sakey ya amputin kabayo. Tan samay akakabayo ed satan et tatawagen a Matoor tan Matua, tan sikato so mangukom tan milaban unong ed inkatunong. 12 Saray mata to et singa mandarlang ya apoy, tan diad ulo to et walay dakel a korona. Walay akasulat a ngaran to ya anggapoy makaamta noag sikato labat, 13 tan sikatoy akasulong na latop a kawes ya awalsikan na dala, tan say inngaran ed sikato et Say Salita na Dios. 14 Ontan met, ontutumbok ed sikato iray armada ed tawen ya akalugan ira ed saray amputin kabayo, tan akakawes ira na amputi, malinis, tan pinon lienzo. 15 Tan diad sangi to et ompapaway so makdem tan andukey ya espada, pian kabilen to iray nasyon diad panamegley na satan, tan pastolan to ra diad panamegley na balatyang a baston. Igatin-gatin to met so panagpespesan na baleg a sanok na Dios a Makapanyarin-amin. 16 Tan diad latop a kawes to, salanti diad tapew na ulpo to et akasulat so ngaran ton, Ari na saray arari tan Katawan na saray katawan. 17 Anengneng ko met so sakey ya anghel ya akaalagey ed pegley na agew, tan sikatoy kinmelyaw ed maksil a boses tan inkuan to ed saray amin a manok ya ontitikyab ed pegley na tawen: “Gali dia, mantitipon kayo parad baleg a pangdem na Dios, 18 pian kanen yo iray laman na saray arari tan laman na saray komandante na militar tan laman na saray mabiskeg a lalaki tan laman na saray kabayo tan saramay akalugan ed saratan, tan saray laman na amin, saray laman na bulos a totoo ontan met ed saray aripen tan saray abeba tan saray atagey.” 19 Tan anengneng ko so atap ya ayep tan saray arari ed dalin tan saray armada ra a nantitipon pian milaban ed samay akalugan ed kabayo tan ed armada to. 20 Tan narel so atap ya ayep, pati say palson propeta a nanggawa ed arapan to na saray tanda ya impamalikdo to ed saray angawat ed marka na atap ya ayep tan saramay mandadayew ed imahen to. Legan a mabilay ni ra, nibantak ira ed mandarlang a dayat a manliob ed asupre. 21 Balet saray arum et pinatey ed panamegley na andukey ya espada na samay akalugan ed kabayo, say espada a pinmaway ed sangi to. Tan saray amin a manok et napsel ed saray laman da.
^ ***w11 8/15 p. 3-5 Internet—Usaren ed Dugan Paraan***
Internet—Usaren ed Dugan Paraan
SANEN naimbento so panag-imprinta pigaran siglo lay apalabas, inmaligwas so komunikasyon. Say impangimbento ed Internet et mipara ed satan. Tinawag itan ya interon mundon instrumento ed pitatalosan tan duga met labat. Legan mon nenengnengen so “information superhighway,” makaromog ka na saray ideya, estatistika, tan opinyon ed nanduruman subject.
Say abilidad a mitalosan et marakdakep ya regalo na Amalsa ed sikatayo. Sarag tayon inabang ed arum iray impormasyon tan ideya tayo. Si Jehova so sankaunaan ya akitalosan ed too. Sikatoy angiter na malinew ya impormasyon ed no panon a magmaliw a maliket so bilay. (Gen. 1:28-30) Balet, singa ipapanengneng na samay agawad Eden, nayarin aliwan dugay pakausar ed sayan regalo. Saray impormasyon ya inter nen Satanas ed si Eva et katilaan. Sinisia met itan nen Eva tan impasabi tod si Adan, ya nanresultad kasalanan tan ipapatey na amin a totoo.—Gen. 3:1-6; Roma 5:12.
Nagagawa met kasi itan ed Internet? Tua, dakel so usar na Internet, makala tayoy makanan impormasyon, tan makatipid tayoy oras. Balet, nayari itayon naloko na satan. Sakey ni, mangupot itan na oras tayo tan magmainomay tayoy makanengneng na imoral iran bengatla. Pantongtongan tayo sirin no panoy dugan pangusar ed satan.
Impormasyon—Napanmatalkan o Andi?
Agmo ipapasen ya amin ya impormasyon ed Internet et maabig tan makagunggona. Saray website ya ontutulong pian naromog iray impormasyon et nikomparad saray mangaala na nanduruman oong—naakan man odino makasamal—ikakarga da itan ed sakey a pananginan pian ipakan ed sikatayo. Kanen mo kasin tampol iratan? Siempre andi! Sarayan website et mangaala odino mamipili ed saray dakerakel ya Web page a nayarin mankarga na balanglan marakdakep odino mauge-uges iran impormasyon. Kaukolan tayoy pakatebek pian nibiig tayoy maabig tan andi. Diad ontan et agnasamalan so isip tayo na aliwliwa iran impormasyon.
Diad sakey a kabkabat ya magasin nen 1993, walay in-drowing ya duaran aso ya akaarap ed kompyuter. Inkuan na sakey ya aso ed samay sakey: “Diad Internet anggapoy makaamtan aso ka.” Nensaman, inusar nen Satanas so sakey ya uleg pian makapi-“chat” ed si Eva tan imbaga ton sarag nen Eva so magmaliw a singa Dios. Natan, anggan siopan akakonekta ed Internet et sarag ton ibagan sikatoy marundunong a propesor ta agto met kaukolan ya ipaamtay ngaran to. Tan anggapoy sesebelan a mangipasa na saray ideya, impormasyon, litrato, tan suhestion.
No mani-Internet ka, agka komon inosentin singa si Eva. Kaukolan ya maalwar ka tan agbasta-basta nakombinsi ed impormasyon. Antis kan manisia, itepet mo: (1) Siopay nanlapuan na impormasyon? Napanmatalkan kasi autor na satan? (2) Akin et in-publish itan? Antoy gagala na autor? Wala kasi papaboran to? (3) Angalaan toy impormasyon? Ipapaamta to kasi iray reperensya to pian nausisa? (4) Balo kasi iray impormasyon to? Nen inmunan siglo, sinimbawa nen apostol Pablo si Timoteo tan onaplika met itan natan. Insulat nen Pablo: “Alwaran mo so inmatalek ed sika, arawian mo iray andi-kakanaan a salita a mamapabanday ed bengatlan masanto tan saray agmantutunosan ya ideya na palson ‘pikakabat.’”—1 Tim. 6:20.
Makatipid o Mangalay Panaon?
No dugay pangusar tayod Internet, seguradon makatipid tayoy panaon, sagpot, tan kuarta. Makasaliw tayon tampol anggan agla onalis ed abung. No ikompara tayo iray presyo, makamura tayo. Sarag tayoy man-banko diad Internet. Anggan wala tayod abung et makapi-transaksion tayo. Makalmo ti met na kombenientin eskedyul, mamuran pasahe, tan napanpundoan parad bakasyon. Mainomay tayon naromog iray numeroy telepono, address, tan rota na laen tayo. Diad interon mundo, uusaren na saray branch office na saray Tasi nen Jehova iraya pian makatipid na panaon, too, tan kuarta.
Balet, walay kaukolan tayon panalwaran: Say karukey na oras ya uusaren tayod panag-Internet. Nasasayang so panaon na arum lapud panaggalaw, panag-shopping, panag-chat, panag-e-mail, tan panag-surf. Kanian, napapaulyanan da la ray mas importantin bengatla parad pamilya, kakaaro, tan kongregasyon. Dakel lay naadik ed Internet. Alimbawa, unong ed tantiya nen 2010, 18.4 porsiento ed saray kalangweran diad Korea et adik ed Internet. Imbaga na saray researcher a taga-Germany ya “lalon ondarakel iray bibiin manrereklamod inka-adik na kaasawaan da.” Inkuan na sakey a bii ya anguma-uman so asawa to lapud kaka-Internet ya anggad punton aderal so panamaley da.
Diad sakey a branch office na saray Tasi nen Jehova, akaawat iray sulat na toon tinawag toy sarili to ya Internet adik. No maminsan anggad samploy oras kada agew so pani-Internet to. Imbaga to: “Nen inmuna, singa pamalabasan ko labat na oras itan, balet ag-abayag, ngalngali agak la makapiaral tan agak met la manpipikasi.” Sano miaaral, sikatoy agmanpaparaan tan say iisipen to et “makapan-Internet lamet komon.” Maong labat ta amoria ton seryoso itan a problema kanian anguman. Komon ta agbalot onsabid punto ya magmaliw tayon adik ed Internet.
Impormasyon—Makana o Andi?
Oniay nabasa tayod 1 Tesalonica 5:21, 22: “Seguroen yo so amin a bengatla; ombemben kayon malet ed maabig a bengatla. Arawian yo so amin a klase na kaugsan.” Kaukolan tayon tebeken no kasin say impormasyon ed Internet et aabobonan na Dios, tan mitunosan ed atagey ya estandarte to. Nepeg ya matukoy tan aliwan kuestionable itan parad Kristiano. Kasmak so pornograpiya ed Internet, kanian no ag-itayo manalwar, main-inomay itayon napatitan.
Maabig no itepet tayod sarili tayo, ‘Kasin iyamot kon tampol so nenengnengen kod kompyuter no biglan onloob so asawak, atateng ko, odino kaagian?’ No say ebat ed saya et on, kaukolan ya usaren tayo labat so Internet no walay kaiba tayo. Inuman na Internet so komunikasyon tan panag-shopping. Balet, nanggawa met iya na balon paraan pian ‘makapikalugoran itayo ed puso.’—Mat. 5:27, 28.
Ipasa o Andi?
No mani-Internet itayo, agti labat makalay impormasyon, noagta sarag tayo met itan ya ipasa. Anggaman bulos itayon makala tan mangipasa ed impormasyon, responsabilidad tayon seguroen no kasin tua tan maabig itan. Kasin nagarantiyaan tayo ya duga so ibabaga odino ipapasa tayo? Wala kasi kanepegan tayon mangipasa ed satan? Kasin makana tan makapaseseg itan? Antoy motibo tayo? Kasin labay tayo labat so manpasikat ed arum?
No dugay pangusar, baleg so nitulong na e-mail. Balet, nayari tayo met ya nabuntonan na impormasyon. Basta ti labat kasi pasa lan pasa ed saray kabat tayo, ya pakaabalaan da laingen? Antis tayon ipasa itan, agta marakep no amtaen ti ni motibo tayo? Anton talagay labay tayon nagawa? Nensaman, saray totoo et mansusulatan pian ibalitad kapamilya tan kakaaro ra iray eksperiensya ra, diad ontan et amta ray nagagawad sakey tan sakey. Agta ontan met komon so rason na pan-e-mail? Akin et ipasa tayod arum so mensahen agti ni akompirma?
Anto sirin so kaukolan tayon gawaen ed Internet? Aglan balot usaren? Nayarin kaukolan itan diad arum a situasyon. Ontan so ginawa na samay asalambit nen niman ya Internet adik pian nalabanay pigay taon ya inkaadik to. Diad sakey a banda, wala met so nitulong na Internet, no usaren tayoy ‘kalakal tayo a manbantay ed sikatayo tan say pakatalos a mangiyagel ed sikatayo.’—Uli. 2:10, 11.
[Paimano ed leksab]
Kaibad satan iray litrato. Anggano sikatayo ni so makanggaway litrato, nayarin anggapoy kanepegan tayon mangipasa, lalo lay pangipaamtad kangaranan tan address na totoon walad litrato.
[Litrato ed pahina 4]
Antoy gawaen mo pian naseguron duga iray impormasyon a naaawat mo?
[Litrato ed pahina 5]
Antoy kaukolan mon isipen antis a mangipasa?
^ ***w12 8/15 p. 20-24 Manalwar ed Saray Patit na Diablo!*** >>
Manalwar ed Saray Patit na Diablo!
“Makablos ira ed patit na Diablo.”—2 TIM. 2:26.
PANON MON EBATAN?
Antoy nepeg mon gawaen no lanang mo lan krikritikoey arum?
Antoy naaralan tayod alimbawa di Pilato tan Pedro nipaakar ed panaeg ed takot tan desdes?
Panon tayon napaliisan so alablabas a pakakakonsiensia?
SASALIEN na Diablo ya erelen iray lingkor nen Jehova. Balet sikatoy aliwan singa sakey ya hunter a mamapatey lawari ed amin ya naeerel to. Imbes, say manunan gagala na Diablo et erelen a mabilay so biktima to tan usaren itan a manggaway panlabayan to.—Basaen so 2 Timoteo 2:24-26.
2 Manguusar na nanduruman patit so sakey ya hunter pian naerel a mabilay so biktima to. Nayarin dagdagen toy ayep ya ompaway pian naerel panamegley na lubir. Odino mangusar na akaamot ya patit pian biglan naerel so biktima to. Uusaren met na Diablo so ontan iran patit pian erelen a mabilay iray lingkor na Dios. Pian agtayo naerel, kaukolan a manalerto tan ondengel tayod saray pasakbay ya ontulong ed sikatayon naamtaan no iner so kawalaan na saray patit nen Satanas. Pantongtongan tayod sayan artikulo no panon tayon napaliisan so taloran patit ya inusar na Diablo pian erelen so arum ed saray lingkor na Dios. Saratan et (1) anggapoy kontrol a panagsalita, (2) takot tan desdes, tan (3) alablabas a pakakakonsiensia. Pantongtongan tayod ontumbok ya artikulo so duara nin patit ya uusaren nen Satanas.
EREPEN SO APOY NA ANGGAPOY KONTROL A PANAGSALITA
3 Pian napapaway iray akaamot ya ayayep, manggawa na pool so hunter ed kakiewan a panaayaman na saratan. Insan to ra biglan erelen legan iran ontatakas. Diad piguratibon panangibaga, labay na Diablo so manggawa na pool ed loob na kongregasyon pian ompaway iray agagi ed satan. Panon tayon agnaam-amtaan a tutulongan tayo lay Diablo?
4 Inkompara nen babangatan a Santiago so dila ed apoy. (Basaen so Santiago 3:6-8.) No agtayo kontroley dila odino panagsalita tayo, makapangigapo tayoy piguratibon pool ed kongregasyon. Panon? Nia so sakey a situasyon: Diad sakey a miting na kongregasyon, inyanunsio so impaka-aproba na sakey a sister bilang regular payunir. Kayari na miting, pinantongtongan na duaran sister so impaka-aproba to. Imbaga na sakey a sikatoy naliliketan ed impanpayunir na sister tan inyarum to nin komon ta magmaliw a maaligwas. Balet inkuan na samay sakey a nampayunir labat imay agi ta labay toy manpaimportante ed kongregasyon. Siopa ed sarayan dua so labay mon nakaaro? Mainomay tayo lan nibiig no siopay mangigagapo na apoy ed kongregasyon panamegley na panagsalita to.
5 Panon tayon erepen so apoy na anggapoy kontrol a panagsalita? Oniay imbaga nen Jesus: “No anto so daakan a walad puso, satan so ibabalikas na sangi.” (Mat. 12:34) Kanian usisaen tayo nin unona no antoy walad puso tayo. Kasin papaliisan tayo ray liknaan ya mangimpluensyad sikatayon mansalitay ansakit ed arum? Singa bilang, no naamtaan tayon mansasagpot so sakey a brother pian naabot so sakey a pribilehyo, kasin manisia itayon malinis so motibo to, odino mansuspetsa tayon gagawaen to labat itan lapud makasarilin pilalek? No naynay tayon iisipen a manlilingkor labat so sakey ya agi lapud makasarilin interes, nepeg tayon tandaan ya ontan met so inisip na Diablo nipaakar ed matoor a lingkor na Dios a si Job. (Job 1:9-11) Imbes ya kritikoen so agi tayo, kaukolan tayon usisaen no akin ya ontan so iisipen tayod sikato. Wala kasi makatunongan a rason? Odino naimpluensiaan tayo la na agmaaron ugali na sayan mundo legan na sarayan kaunoran ya agew?—2 Tim. 3:1-4.
6 Pantongtongan tayo so arum nin rason no akin ya makritiko tayod arum. Nayarin say sakey et lapud mas labay tayon saray nagagawaan tayo so naimano pian ompaway a mas maabilidad tayo. Odino walay agtayo agawaan, kanian manggagawa tayoy paraan pian agnaimano itan a kakulangan. No abuloyan tayoy pride, ibeg, odino kakulangay kompiyansa a mangimpluensya ed sikatayo, mamawala itan na makaderal a resulta.
7 Ompan nalilikna tayon duga labat so pankritiko ed arum. Nayarin asakitan tayo lapud aliwan maalwar a panagsalita na sakey ya agi. No ontan so ginawa tod sikatayo, aliwan maabig no ombawi tayo. Palooren labat na satan so situasyon, a labalabay na Diablo a gawaen tayo. (2 Tim. 2:26) Maabig no aligen tayoy ehemplo nen Jesus nipaakar ed saya. Sanen sikatoy minudmora, “agto ra minudmora.” Imbes, “inmatalek toy inkasikato ed samay matunong ya ukom.” (1 Ped. 2:21-23) Matalek si Jesus ya asikasoen nen Jehova iray situasyon unong ed paraan tan panaon To. Nepeg ya ontan met so panagmatalek tayod Dios. No usaren tayoy dila tayo pian mamabiskeg, ontutulong itayon napansiansiay “bedber na kareenan” ed kongregasyon.—Basaen so Efeso 4:1-3.
ARAWIAN SO PATIT NA TAKOT TAN DESDES
8 Say sakey ya ayep ya apatitan et aliwa lan bulos. Ontan met, no say sakey a too et nampadaeg ed takot tan desdes, singa to inabuloyan so arum a mangontrol ed bilay to. (Basaen so Uliran 29:25.) Pantongtongan tayo so alimbawa na duaran lalaki a nampadaeg ed desdes tan takot, tan nengnengen tayo no antoy naaralan tayod eksperiensya ra.
9 Amta na Romanon Gobernador ya si Poncio Pilato ya anggapoy kasalanan nen Jesus, kanian agto labay a dusaen. Diad tua, imbaga nen Pilato ya ‘anggapon balot so aromog to ed si Jesus a makanepegan na patey.’ Balet, siansia to nin senentensiaan na patey si Jesus. Akin? Lapud nampadaeg si Pilato ed desdes na saray totoo. (Luc. 23:15, 21-25) Pinilit day Pilato a gawaen toy labay da diad impangiyeyag na: “No ibulos mo iyan too, aliwa kan kaaro nen Cesar.” (Juan 19:12) Tinmakot si Pilato ompan naekal ed posisyon to tan ompan pateyen da ni ingen no ibulos toy Kristo. Kanian inabuloyan toy inkasikaton gawaey linawa na Diablo.
10 Si apostol Pedro so sakey ed saray sankaapitan ya kaaro nen Jesus. Anggapoy takot ton inyabawag a si Jesus so Mesias. (Mat. 16:16) Anggan sanen agnatatalosan na arum a papatumbok so kabaliksan na imbaga nen Jesus tan imbatikan da, nansiansian matoor si Pedro. (Juan 6:66-69) Tan sanen arestoen la na saray kakabusol si Jesus, inuyos nen Pedro so espada to pian iyagel so Katawan to. (Juan 18:10, 11) Balet ag-abayag, sikatoy nampadaeg ed takot tan imburi toy Jesu-Kristo. Diad aganon panaon et apatitan si Pedro. Abalang toy determinasyon ton gawaey duga tan manmatoor ed si Jesus.—Mat. 26:74, 75.
11 Bilang Kristiano, kaukolan tayon labanan so desdes a manggaway mamaermen ed Dios. Nayarin desdesen itayo na saray amo odino katrabaho tayon mantila odino manggaway imoral. Tatalonaan met na saray estudyante so desdes ed sikaran mankopya no exam, manbantay na pornograpiya, mansigarilyo, mandrugs, manbuanges, odino mibiang ed marutak iran kagagawad sekso. Anto sirin so makatulong ed sikatayon naarawian so patit na takot tan desdes a manggaway mamaermen ed si Jehova?
12 Antoy naaralan tayod alimbawa di Pilato tan Pedro? Daiset so amta nen Pilato nipaakar ed Kristo. Balet, amta ton anggapoy kasalanan tan aliwan ordinaryon too si Jesus. Ingen, aliwan mapaabebay Pilato tan agto inaroy tuan Dios. Kanian, sikatoy narel a mabilay na Diablo. Si Pedro et walaan na suston pikakabat tan panangaro ed Dios. Balet wala ray panaon ya agto binidbir so limitasyon to, nagmaliw a matakot, tan nampadaeg ed desdes. Antis ya naarestoy Jesus, oniay imbaga to: “Anggano taynan da kan amin, agta ka taynan.” (Mar. 14:29) No nanmatalek komoy Pedro ed Dios a singa ed impanmatalek na salmista, mas akaparaan komon a mangarap ed subok na pananisia to. Oniay inkanta na satan a salmista: “Si Jehova wala ed abay ko; agak la natatakot. Anto ni nayarian na too a gawaen ed siak?” (Sal. 118:6) Diad unor lan labi na bilay nen Jesus ed dalin, impila toy Pedro tan duara nin apostol diad hardin na Getsemani. Imbes ya mansiansian aliing, akaugip si Pedro tan saray kakaiba to. Sikaray binangon nen Jesus tan inkuan ton: “Mantultuloy kayon manbantay tan manpikasi, ta pian agkayo napelag ed tukso.” (Mar. 14:38) Balet akaugip lamet si Pedro, tan ag-abayag et tinmakot tan nampadaeg ed desdes.
13 Wala ni importantin leksion a naaralan tayod di Pilato tan Pedro: Pian nalabanan tayoy desdes tan takot ed totoo, kaukolan tayoy suston pikakabat, kapaabebaan, pamidbir ed limitasyon, panangaro tan takot ed si Jehova, aliwan diad saray totoo. No say pananisia tayo et base ed suston pikakabat, makpel tayon ipulong iray papanisiaan tayo. Ontulong iyad sikatayon labanay desdes tan daegen so takot ed too. Agtayo alablabas a manmatalek ed sarilin biskeg tayo. Imbes, mapaabeba tayon bidbiren a kaukolan tayoy pakayari na Dios pian nalabanay desdes. Kaukolan tayon kerewen so tulong na masanton espiritu nen Jehova tan abuloyan tayon say aro tayod sikato so mamakiwas ed sikatayon idayew so ngaran to tan mangunor ed saray estandarte to. Ontan met, kaukolan tayoy manparaan antis ya onsabi iray subok. Singa bilang, kaukolan tayoy manpikasin kaiba iray ananak tayo tan iparaan ira pian amta ray gawaen da sano piliten ira na kaedaran dan manggaway mauges.—2 Cor. 13:7.
PALIISAN SO PATIT A MAKAPABELAT—ALABLABAS A PAKAKAKONSIENSIA
14 No maminsan wala ray patit a gawad baleg a kiew odino bato ya akasabit ed petek na dalan a mabetbet a nadadalanan na ayep. Sano nagatinan na sakey ya ayep imay lubir, napaktak so ambelbelat a kiew o bato ya mamildak ed sikato. Say alablabas a pakakakonsiensia so nikomparad ambelat a bato ya mamildak. Sano lanang tayon nononoten iray agawaan tayon kasalanan, nayarin sikatayoy ‘nadanel a maong.’ (Basaen so Salmo 38:3-5, 8.) Labay nen Satanas ya isipen tayon agtayo la naperdona nen Jehova tan agtayo sarag ya unoren iray ganggan to.
15 Panon mon napaliisan iyan patit a makapabelat? No akagawa kay seryoson kasalanan, gawam iray nakaukolan pian nipawil so relasyon mod si Jehova. Mitongtong kad saray elder tan onkerew kay tulong ed sikara. (Sant. 5:14-16) Gawam so anggaay nayarian mon ipetek so lingom. (2 Cor. 7:11) No nadisiplina ka, agka nadidismaya. Tanda itan na panangaro nen Jehova ed sika. (Heb. 12:6) Pansagpotan mon agla uliten so kasalanan. No nagbabawi tan anguman ka la, manmatalek kan sarag ya sakbongan na dondon bagat nen Jesu-Kristo so kasalanan mo.—1 Juan 4:9, 14.
16 Wala ray agagin nagogonigon nin siansia ed agawaan dan lingo anggano aperdona la ra. No ontan so naliliknam, tandaan mon pinerdona nen Jehova si Pedro tan arum ni ran apostol diad impanaynan dad inad-aro ton Anak sanen kakkaukolan to ra. Pinerdona met nen Jehova imay adispelosip ed kongregasyon na Corinto lapud alablabas ya imoralidad, a diad saginonor et nagbabawi. (1 Cor. 5:1-5; 2 Cor. 2:6-8) Nabasa tayod Biblia iray totoon akagaway graben kasalanan a sanen nagbabawi ira et pinerdona ra na Dios.—2 Awa. 33:2, 10-13; 1 Cor. 6:9-11.
17 No talagan nagbabawi ka tan inawat mo lay panangasi nen Jehova, perdonaen tan lingwanan to la ray agawaan mon lingo. Agmon balot iisipen ya agnaperdona na dondon bagat nen Jesus iray kasalanan mo. No isipen mon agka naperdona, napelag kad sakey ed saray patit nen Satanas. Labay ton panisiaan mo ya agnasakbongan na dondon so amin a kasalanan na saray magbabawi. (Uli. 24:16) Say panisia ed dondon bagat so ontulong ed sikan agnabelatan na alablabas a pakakakonsiensia tan mangiter ed sika na biskeg a manlingkor ed Dios diad interon puso, nonot, tan kamarerwa.—Mat. 22:37.
ALIWA ITAYON ANDIAN NA PIKAKABAT ED SARAY PATIT NEN SATANAS
18 Ag-importantid si Satanas no panon to tayon napatitan. Basta say labay to et naerel to itayo, odino gawaen tayoy panlabayan to. Lapud amta tayo la ray patit ya uusaren to, napaliisan tayo iratan. (2 Cor. 2:10, 11) Agtayo napatitan no onkerew tayoy kakabatan ed si Jehova diad pikakasi pian natalonaan tayo ray subok. Oniay inkuan nen Santiago: “No walad sikayo so kulang na karunongan, mantultuloy komon ya onkerew ed Dios, ta sikatoy mabunlok a mangiiter ed amin tan agmamabalaw; tan iter to itan ed sikato.” (Sant. 1:5) Kaukolan tayoy onkiwas unong ed pikakasi tayo panamegley na regular a personal a panagaral tan pangiyaplika ed Salita na Dios. Ipapaamtad sikatayo na saray publikasyon a nanlapud matoor tan makabat ya aripen iray patit na Diablo tan ontutulong iratan ed sikatayon napaliisay patit to.
19 Ontulong ed sikatayo so pikakasi tan panagaral ed Biblia pian aroen no antoy maong. Balet, importante met ya busolen tayoy mauges. (Sal. 97:10) Makatulong ed sikatayo so pandalepdep ed saray mauges a resulta na makasarilin pilalek pian napaliisan tayo iratan. (Sant. 1:14, 15) No aralen tayon busolen so mauges tan aroen so maong, ag-onipektod sikatayo iray patit nen Satanas, agtayo nasagyat ed saratan.
20 Talagan misalsalamat tayo ta tutulongan itayo na Dios pian napaliisan iray patit nen Satanas! Panamegley na espiritu, Salita, tan na organisasyon To, tutulongan itayo nen Jehova ya makaliktar ed “samay sakey a mauges.” (Mat. 6:13) Diad ontumbok ya artikulo, aralen tayo ni duaran patit na Diablo ya uusaren to pian naerel a mabilay iray lingkor na Dios.
^ ***w12 8/15 p. 25-29 Ontalindeg tan Paliisan Iray Patit nen Satanas!*** <<
Ontalindeg tan Paliisan Iray Patit nen Satanas!
‘Ontalindeg kayo sumpad saray masilib a paraan na Diablo.’—EFE. 6:11.
PANON MON EBATAN?
Panon a napaliisan na Kristiano so patit na materyalismo?
Antoy makatulong ed sakey ya Kristianon walaay asawa pian agmakapikalugoran?
Anto ray gunggonan nagamoran no paliisan tayoy patit na materyalismo tan seksual ya imoralidad?
ANGGAPOY panangasi nen Satanas a Diablo ed saray totoo, lalo lad saramay manlilingkor ed si Jehova. Diad tua, milalaban si Satanas ed saray alanaan a wadia nid dalin. (Apo. 12:17) Sarayan Kristiano et makpel ya angidaulod panangipulong ed Panarian diad modernon panaon tan impaamta ran si Satanas so manguuley ed sayan mundo. Anggapo met so panangaro tod ‘arum a karnero’ ya manusuporta ed saray alanaan tan walaan na ilalon manbilay ed andi-angga—say ilalon agnagamoran nen Satanas. (Juan 10:16) Kanian, ontan lay pasnok to! Say ilalo tayo man et manbilay ed tawen odino diad dalin, anggapoy pibabali nen Satanas ed sikatayo. Basta say labay to et nabiktima to tayo.—1 Ped. 5:8.
2 Pian nagawaan iya, si Satanas et manguusar na nanduruman patit. Lapud ‘binulag toy kanonotan’ na saray agmananisia, agda aawaten so maong a balita tan agda nanenengneng iray patit to. Balet, papatitan met na Diablo iray arum ya angawat lad mensahe na Panarian. (2 Cor. 4:3, 4) Naaralan tayod imbeneg ya artikulo no panon tayon napaliisan so taloran patit nen Satanas: (1) anggapoy kontrol a panagsalita, (2) takot tan desdes, tan (3) alablabas a pakakakonsiensia. Pantongtongan tayo natan so duara nin patit ya uusaren nen Satanas—say materyalismo tan tukson manggaway pikakalugoran.
MATERYALISMO—SAY PATIT A MAKAAMPER
3 Diad sakey ed saray ilustrasyon nen Jesus, sinalambit to so bini a nitanem ed kasabitan. Imbaga ton nayarin say sakey a too et ondengel ed salita, “balet saray kapagaan ed sayan mundo tan say mapalikdon pakayari na kaykayamanan so mangamper ed ibaleg na salita, tan sikatoy agmakapambunga.” (Mat. 13:22) On, say materyalismo so sakey a patit ya uusaren nen Satanas.
4 Walay duaran bengatlan makaamper ed salita. Sakey ed satan et saray “kapagaan ed sayan mundo.” Diad sayan “nikadkaduma tan mair-irap a panaon,” dakel iray bengatlan pansengegay kapagaan tayo. (2 Tim. 3:1) Nayarin nairapan tayon itaryay pankaukolan tayo lapud itatagey na saray sasaliwen tan daiset so naanap a trabaho. Nayarin pampapagaan tayo met so arapen tan ibagan, ‘Wala kasi magenap ya kuartak no man-retire ak la?’ Say arum et nananap na dakel a kuarta lapud iisipen dan satan so mangiter ed sikara na seguridad.
5 Sinalambit met nen Jesus so sakey nin makaamper—“say mapalikdon pakayari na kaykayamanan.” Singa saray kapagaan, saya met so nayarin mangamper ed salita. Ibabaga na Biblia a ‘say kuarta et sakey a proteksion.’ (Ecl. 7:12, NW) Balet, agmakabat so pampayaman. Amoria na dakel ya diad panggugunaet dan onyaman, mas lalo iran napapatitan na materyalismo. Say arum ni ingen et nagmaliw ya aripen na kayamanan.—Mat. 6:24.
6 Nayarin onggapoy pampilalek tayod kayamanan ya agtayo naliklikas. Singa bilang, inasinggeran ka na amom tan imbaga ton: “Walay maabig a balita! Akala na baleg a kontrata so kompanya. Kanian, kaukolan tayoy man-overtime a lanang diad loob na pigaran bulan. Balet seguradon baleg so sueldoen tayo.” Antoy gawaen mo no ontay inyopresid sika? Importante so pangitarya na materyal a pankaukolan na pamilyam, balet aliwan satan labat so responsabilidad mo. (1 Tim. 5:8) Wala ni ray kaukolan mon nonoten. Pigaran oras so pan-overtime mo? Kasin apektaen la na satan iray espiritual ya aktibidad mo singa say pipiaral tan Panagdayew na Pamilya yo?
7 Diad pandesisyon mo, antoy kaukolan mon iprayuridad—kuarta odino say relasyon mod si Jehova? Kasin lapud pilalek mon nawalaay dakel a kuarta et agmo la niyuna so Panarian? Amoriam la kasi no antoy magmaliw ya epekto no napaulyan moy relasyon mo tan na pamilyam ed si Jehova? No ontan so situasyon mo, panon kan makatalindeg tan makapaliis ed patit na materyalismo?—Basaen so 1 Timoteo 6:9, 10.
8 No agtayo labay a napatitan na materyalismo, kaukolan a regular tayon usisaey paraan na kabibilay tayo. Agtayo labay a magmaliw a singa si Esau ya ag-angapresyad espiritual iran bengatla! (Gen. 25:34; Heb. 12:16) Tan seguradon agtayo met labay so magmaliw a singa samay mayaman a laki ya binagaan nen Jesus ya ilako to ray kaykayarian to, iter tod saray mairap bilay, tan ontumbok ed sikato. Ag-inmunor imay laki, imbes sikatoy “tinmaynan a maer-ermen ta dakel so kaykayarian to.” (Mat. 19:21, 22) Abalang toy baleg a pribilehyon ontumbok ed sankatalonggaringan ya toon nambilay lapud apatitan na kayamanan! Sirin manalwar tayo pian agtayo nabalang so pribilehyo tayo bilang papatumbok nen Jesu-Kristo.
9 Pian nalabanan tayoy sobran panaburido ed materyal, kaukolan tayon tumbokey simbawa nen Jesus: “Agkayon balot manpapaga ya ibaga yon, ‘Anto kasi kanen mi?’ odino, ‘Anto kasi inumen mi?’ odino, ‘Anto kasi isulong mi?’ Ta sarayan amin a bengatla so panseseetan ya anapen na saray nasyon. Ta amta na Ama yo ed tawen a nakaukolan yo irayan amin.”—Mat. 6:31, 32; Luc. 21:34, 35.
10 Pian ag-itayo napatitan na mapalikdon pakayari na kayamanan, aligen tayoy panmoria na sakey a managsulat na Biblian si Agur: “Agmo iyaabuloy ya onyaman ak odino onirap ak. Iter mo labat so nakaukolan ko.” (Uli. 30:8, Contemporary English Version) Atalosan nen Agur ya importante so kuarta pian manbilay, balet amta to met so mapalikdon pakayari na kayamanan. Nepeg tayon tandaan ya saray kapagaan ed sayan mundo tan say mapalikdon pakayari na kayamanan et manresultad pakabalang na relasyon tayod si Jehova. Say sobran panagpaga ed materyal iran bengatla et mangupot na panaon tan biskeg tayo, tan mangamper ed sikatayon niyunay Panarian. Kanian agtayon balot papaerel ed patit nen Satanas a materyalismo!—Basaen so Hebreos 13:5.
PIKAKALUGORAN—MAAMOT A PATIT
11 No labay na saray hunter so makarel na baleg ya ayep, mankotkot iray aralem ya abot diad pasen a mabetbet a dadalanen na satan, insan da itan sakoban na saray bislak tan daiset a dalin pian agnanengneng na biktimaen da. Sakey ed saray sankaepektiboan a patit nen Satanas et say imoralidad. (Uli. 22:14; 23:27) Wala ray Kristianon naplag ed satan a patit diad impangiyabuloy dan niwala rad situasyon a maininomay so pakagaway imoral. Arum ed saray Kristianon walaay asawa so akapikalugoran lapud binayuboan day agmanepeg a romantikon relasyon.
12 Nayarin onggapo so agmanepeg a romantikon relasyon diad pasen na trabaho. Unong ed sakey ya survey, masulok a kapaldua ed saray mikakalugoran a bibii tan ngalngali 3 ed 4 mikakalugoran a lalaki so akirelasyon ed katrabaho ra. Kasin wala ray katrabahom ya agmo kaparay sekso? No wala, panon mo ran pidedenengan? Kasin walay limitasyon na pidedeneng mod sikara pian anggapoy onlesan romantikon relasyon? Singa bilang, nayarin say sakey a sister et naynay a mitotongtong ed lakin katrabaho to. Nayarin magmaliw iran sankaaro tan panmatalkan na sister imay katrabaho to ya anggad ibaga to la ray problema dan sanasawa. Odino mikakaaro so sakey a brother ed biin katrabaho to. Tan nayarin irason to ya: “Sikatoy interesado ed saray opinyon ko tan talagan dedengelen to ray ibabagak. Aapresyaen to ak. Komon ta onia met si asawak!” Kasin nanenengneng mo no panon a sarayan situasyon so magmaliw a sengegay pakapikalugoran na sakey a Kristiano?
13 Nayari met ya onlesa so agmanepeg a romantikon relasyon diad loob na kongregasyon. Imanoen iyan tuan bilay ya eksperiensya. Si Daniel tan say asawa ton si Sarah et regular payunir. Sakey ya elder si Daniel tan aawaten to so amin ya asainmin ya iiter ed sikato. Sikatoy mangiyaaral na Biblia ed limaran kalangweran a lalaki, tan talora ed sikara so abautismoan la. Kakkapanpabautismo da ni labat kanian kaukolan day tulong. Lapud busy ed kongregasyon si Daniel, mabetbet a say ontutulong ed sikara et si Sarah. Ontan a lanang so nagagawa. No walay problema na saray iyaaralan nen Daniel, si Sarah so ontutulong. No kaukolan met nen Sarah so atension, saray iyaaralan nen Daniel so mangipapanengneng ed satan. Nagmaliw itan a mapeligron patit. Oniay imbaga nen Daniel: ‘Diad loob na pigaran bulan ginawa nen asawak so anggaay nayarian ton ontulong ed arum, kanian kaukolan toy espiritual tan emosyonal a suporta. Balet diad saraman a panaon et sikatoy nibaliwalak tan makapaermen so nansumpalan na satan. Akapikalugoran si asawak ed sakey ed saray datin iyaaralan ko. Lapud busy ak ed saray kimey ko, agko naimano ya kinmapuy la manayay espiritualidad to.’ Panon mon napaliisan so onian makapaermen a situasyon?
14 Pian napaliisan so patit na pikakalugoran, nonot mo no anton talagay labay ya ibaga na pagmaliw a matoor ed asawam. Inkuan nen Jesus: “Say impankasakey na Dios, agnepeg a pansianen na too.” (Mat. 19:6) Agmon balot iisipen ya mas importante iray teokratikon pribilehyom nen say asawam. Ontan met, nepeg mon tandaan a say mabetbet ya iyalis parad agtanto importante iran bengatla ya agmo kaibay asawam et pakapatnagan a walay problema yon sanasawa tan magmaliw itan a sengegan na pakatukso tan pakapanggaway seryoson kasalanan.
15 No sakey kan elder, kaukolan mon asikasoey kongregasyon. Oniay imbaga nen apostol Pedro: “Pastolan yo so pulok na Dios a walad panangasikaso yo, ya agkayo napapasootan, noagta mabulbulos kayo; tan agkayo manaanap na napinabangan yo, noagta akaparaan kayon naynay.” (1 Ped. 5:2) Agmo ibabaliwala iray agagi ed kongregasyon. Balet, agmo kaukolan so mansagpot a maong pian magmaliw a maabig ya elder, ya anggad agmo la nagawaay responsabilidad mo bilang asawa. Agmakatunongan—mapeligro ni ingen—ya ipraprayuridad moy pamakan ed kongregasyon balet ta say asawam et “naeerasan” ed espiritual. Onia ni imbaga nen Daniel, ‘Agmon balot aabuloyan a saray pribilehyom so magmaliw a sengegay pakapaulyan mod mismon pamilyam.’
16 Dakel ni ray simbawan nabasad Say Panag-bantayan tan Awake! ya makatulong ed saray Kristianon sanasawa pian napaliisay patit na pikakalugoran. Singa bilang, oniay insimbawa na Setyembre 15, 2006 ya isyu na Say Panag-bantayan: “Diad pantratrabahoan odino inerman a pasen, manalwar ed saray situasyon a nayarin pakabayuboan na maapit a relasyon. Alimbawa, nayarin mansumpal ed tukso so pangusar na kaaruman iran oras a maapit a mikimey ed sakey a kasunian ed sekso. Bilang de-asawan laki odino bii, nepeg yon ipabitar itan diad panagsalita tan kakikiwas yo ya agkayo la nayarin mirelasyon ed anggan siopa. Bilang manggegemtan na maridios a debosyon, maseguron agyo labay so naimanon makarinyo odino aliwan masimpit so panangawes tan itsura yo. . . . Say pangiparungtal yo ed litrato na asawa tan ananak yo diad pantratrabahoan yo so onkanan panonot ed sikayo tan ed arum nin totoo ya importante ed sikayo so pamilya yo. Magmaliw a determinado ya agbalot ipapaseseg—odino aabuloyan ni ingen—iray romantikon pananagyat na arum.”
17 Say artikulon “Marital Fidelity—What Does It Really Mean?” ed Abril 2009 ya isyu na Awake! so mamapasakbay nipaakar ed seksual a panagpantasya ed agmo asawa. Unong ed satan ya artikulo, no manggagawa ka na seksual a panagpantasya ed agmo asawa, mas lalo kan nasagyat a mikalugoran. (Sant. 1:14, 15) No wala lay asawam, makatulong no panapanaon yon repasoen iratan ya impormasyon a saniba. Say panangasawa et sakey ya uksoyan ya inggapo nen Jehova a mismo, kanian sagrado itan. Say pangigana yoy panaon pian pantongtongay nipaakar ed panamaley yo et pakapatnagan ya papablien yo iray sagradon bengatla.—Gen. 2:21-24.
18 No natutukso kan bayuboay agmanepeg a romantikon relasyon, nonot mo ray mauges a pansumpalan na pilalawanan tan pikakalugoran. (Uli. 7:22, 23; Gal. 6:7) Saramay manggagawa na imoral et napapaermen day Jehova tan sasakitan da ray kaasawaan da tan say sarili da. (Basaen so Malaquias 2:13, 14.) Balet, nodnonoten iray gunggonan nagamoran na saramay pansiasiansiaen day malinis a kondukta. Aglabat ira naikdan na ilalon manbilay ed andi-angga noagta natan ni labat et nawalaan la ra na maliket a bilay tan malinis a konsiensia.—Basaen so Uliran 3:1, 2.
19 Oniay inkanta na salmista: “Abalbaleg a kareenan so wala ed saray mangaro na ganggan mo, tan anggapo a balot so sengegay kigapolan da.” (Sal. 119:165) Kanian arom so katuaan tan ‘manalwar kan maong pian say panagkurang mo et aliwan bilang agmarunong a too noagta marunong a too’ ed sayan mauges a panaon. (Efe. 5:15, 16) Dakel a patit so uusaren nen Satanas pian patitan iray tuan managdayew ed Dios. Balet, inter nen Jehova so amin a nakaukolan tayo pian “makatalindeg” tan “naerep [so] amin a mandarlang a pana na samay mauges”!—Efe. 6:11, 16.